text:
कथा
– प्रवीण नारायण चौधरी
(ई एक काल्पनिक कथा थिक, एकर सरोकार कोनो व्यक्ति विशेष सँ नहि अछि। लेकिन ई बहुतो लोकक विचार सँ मेल खायत आ हुनका बेजा लागि सकैत अछि। तेँ बेजा मानि ली से हमर मनसा एकदम नहि। लेकिन समाजक नजरि पर सँ पट्टी हंटेबाक लेल लिखि रहल छी। एकरा अपना ऊपर एकदम नहि लेब। आग्रह।)
बात १९९० ई. के छी। बुचीरानी के ब्याह भेलनि। हुनकर पति कलकत्ताक एकटा कपड़ा दोकान मे साधारण सेल्समैन छलथिन। २ हजार टका मासिक वेतन रहनि। बुचीरानीक सासूर मे शेख-सम्पत्ति सेहो बड कम। धान-गहुँम के उपजा सँ परिवारक भरण पोषण संभव नहि रहनि। ताहि पर सँ ब्राह्मण परिवार। गामघर मे कतहु मेहनतियो-मजदूरी नहि कय सकैत छलीह। पतिक २ हजार टका मे अपने ऊपर १.५ हजार टका तहिया खर्च भऽ जाइत छलन्हि। ५०० टका बाबूक नामे मनिआर्डर पठबथि गाम। बुचीरानीक हाथ पर ५० टका ससूर देल करथिन। बुचीरानी ५० टका सौंसे बचा लेल करथि। साल भरिक ६०० टका के बचत हुनका लेल बड पैघ बचत रहनि। ससूर परिवार चलबथिन। येन-केन-प्रकारेण परिवार बहुत ढंग सँ बिना कर्ज-पैंच लेने चलि जायल करनि। घरहु केर उपजा आ बेटाक ५०० टका के नगदी सहयोग, परिवार खूब सुखी आ सम्पन्न मानल जाइत छल। जे केकरो सँ २ टका के कर्ज नहि करय तहिया सुखी परिवार मानल जाय। आइयो सिद्धान्त यैह छैक। अहाँ जतबे कमाउ, अपन घर ओतबे मे चलाउ आ संसार लग हाथ नहि पसारब त अहाँ सँ पैघ टाटो-बिड़लो नहि!
बुचीरानी केँ ब्याहक १० वर्ष मे ३ टा बच्चा भऽ गेल छलन्हि। परिवारक खर्चो बढि गेलनि। हाथक बचत केर पाइ सेहो धियापुताक बीमारी भेल समय निकलि गेल करनि। ससूर आ सासु सेहो क्रमिक रूप सँ मरि गेलखिन। आब बुचीरानी असगर आ ३ टा लेधुरिया बच्चा! पतिक तनखा ५०० टका बढल छलन्हि। बुचीरानी गामहि मे अपन पढाई के उपयोग करैत अपन बच्चा सभक संग आरो आसपड़ोसक बच्चा सब केँ अंगना मे ट्यूशन पढबय लगलीह। एतेक व्यवहारकुशल छलीह जे हिनका सँ सब कियो बात करय सँ लैत समय बितबैत लेल आतूर रहल करय। बुचीरानी केँ ट्यूशन सँ ५०० टका के आमदनी होबय लगलनि। ओ बड प्रसन्नचित्त रहैत बच्चा सब केँ पोसैत पढाइयो मे चन्सगर बना लेलीह। जेठकी बेटी मैट्रिक पास, छोटकी बेटी ८मा मे आ छोटका बेटा ५मा मे। पति ओहि कपड़ा दोकान मे काज करैत रहलाह। साल मे १ मास के छुट्टी भेल करनि। परिवार बड प्रसन्नता संग चलैत छल। सुखी परिवार – सम्पन्न परिवार मे हिनका लोकनिक प्रतिष्ठा छलन्हि गाम मे। आब पतिक तनखा मे आर १ हजार टका के बढोत्तरी भऽ गेल छलन्हि। ३५०० टका मे सँ अपना पर खर्च २५०० आ बचत के १००० बुचीरानी केँ पठा देल करथिन। बुचीरानी कुल आमदनी पति वला १००० आ ट्युशन के १००० जोड़ि २००० टका आ धान-गहुँम अपना खेतक जोड़ि बेसाहक दालि-तरकारी, तेल-मसल्ला करैत अपन गुजारा एतबहि सँ बड नीक जेकाँ कय लेल करथि। कतहु कानथि-बाजथि नहि। अपन माय सँ मितव्ययिताक संग गृहस्थी चलेबाक गुण सँ सम्पन्न बुचीरानी केँ लोक सब लक्ष्मी सेहो कहल करनि। गाम भरि मे हुनकर प्रशंसा होइन्ह।
बुचीरानीक बड़की बेटी के नाम छलैक स्कूल मे। ओकरा आगू पढेबाक मोन रहितो बुचीरानी अपने लग राखि एकटा कौलेज मे नाम लिखबा ओकरा पढय लेल प्रेरित कयलीह। कहलखिन जे शहर मे रहिकय पढाई करमे ओतेक पाय त अछि नहि, तखन घरहि मे रहिकय पढमे आ किछु बनि जेमे त तोरे कमाइ सँ छोटकी आ बौआ दुनू के शहर मे पढायब। कहय छै न जहाँ सुमति तहाँ सम्पत्ति नाना – ओ छौंड़ी माय के सब बात मानल करय। ओ गामहि मे रहिकय आइ.ए. पास कय गेल। फेर ओकर तकदीर सेहो काज केलकैक। ओकरा बैंकिंग कम्पीटिशन मे नाम निकलि गेलैक। गाम सँ नजदीके एकटा बैंक मे पोस्टिंग भऽ गेलैक। आब त आर चारूकात बुचीरानीक नाम सुप्रतिष्ठित भऽ गेलैक। ओकर पति सेहो एतबा प्रसन्न जे गाम आबि खूब धूमधाम सँ सत्यनारायण भगवानक पूजा कय ब्राह्मण भोजन सेहो करौलथि।
आब बेटी सभक विवाह लेल दुनू प्राणी विचार कय रहल छलथि। एक सँ एक कथा आगू सँ उचैर-उचैर कय अबैत छलन्हि। लेकिन बुचीरानी बेटीक विवाह लेल अपने पति समान ईमानदार आ कर्मठ युवक केर खोज मे छलीह। हुनका लग जतेक कथा अबैत छलन्हि से बड़का-बड़का घर सँ, ओ मोने-मोन हँसिकय टारि देल करथि। हुनका बड़का घरक बड़का बात केर कय गोट खिस्सा माय सँ सुनय लेल भेटल रहनि। ओ सतर्क छलीह। अपन पति सँ अपन मोनक बात कयलीह। पति केँ हुनकर आइडिया पहिने त कनेक अटपटा जेकाँ लगलनि लेकिन बाद मे ओ गहिराई बुझि ओहेन वर-घर केर सुझाव बुचीरानी केँ देलथि। कलकत्ते मे अपनहि समान कपड़ा दोकान मे काज करनिहार एकटा साधारण लेबर (मोटा उठेनाय, कपड़ा चोपेति-चोपेति सजाकय रखनाय, आदि काज करनिहार मिथिलाक एक सज्जन ब्राह्मण) केर बेटा बड़ा हृष्ट-पुष्ट-शील-सौरव केर धनी छलथि, ओहि वर आ घर मे बेटीक विवाह तय कय देलनि।
बहुते लोक सब बुचीरानीक एहि निर्णय पर बड खिसियेलाह। लेकिन बुचीरानी सब केँ हँसिकय कहि देथिन जे बड़का घरक बड़का बात मे हम कतय सँ सकब। भने हुनके संग काज करनिहार घर-वर ठीक कयलहुँ, बेटी केँ मानदान होयत आ अपने समान एकटा आर अभावग्रस्त परिवार मे बेटी रहत त दुनू परिवार मिलिजुलि विकास बाट पर बढब। से तहिना भेलैक। आब बुचीरानी, हुनकर बेटी, पति, समैध, जमाय, समधिन सब कियो घुट्ठी मे घुट्ठी जोड़िकय एक-दोसर परिवार संग ततेक मधुर सम्बन्ध बनौलीह जे लोक सब अवाक् रहि गेल। सब आलोचक आ विदुषक सब ठामक ठाम रहि गेल, लेकिन बुचीरानीक बुद्धिमत्ता आ जमीनी सोच आब २ परिवार केँ विकासोन्मुख बना देलक। एहि तरहें बुचीरानीक दोसर बेटी मेडिकल मे नाम निकालि संसार केँ आर चकित कय देलक। भाइ केँ सेहो दुनू बहिन मिलिकय बहुत नीक इंजीनियरिंग कौलेज मे पढेलक। एहि परिवारक चर्चा चारूकात छैक। लेकिन कतेको लोक केँ आब एकरा सभक चमक-दमक देखि ईर्ष्या होइत छैक, से तरह-तरह के बात करैत छैक। मुदा बुचीरानी लेल धैन सन्! ओ त ई देखि रहल अछि जे बाल-बच्चा सब सही रस्ता पर अछि, पति स्वस्थ छथि, कुटुम्ब सब अपने समान विचारधाराक भेटलाह। दुनियाक बाजब पर हम कियैक जाय!
अस्तु! बुचीरानीक कथा आजुक घोर भौतिक सुख आ शहरी परिवेश मे रहबाक ललक रखनिहार लेल एकटा छोट उदाहरण थिक। लोक त ई बुझैत अछि जे मिथिलाक सब बुधियार परदेशे चलि गेल… लेकिन ई बुझनाय सरासर गलत छैक। हर गाम मे कतेको बुचीरानी आइयो आबाद अछि, तेँ मिथिला जिन्दाबाद अछि, आर रहबो करत। लेखक ई बात अपन सर्वेक्षण आ अनुभव केर आधार पर लिखिकय दय रहल अछि समाज केँ, खासकय ओहि लोभी-लालची केँ जे मिथिलाक मौलिक बुद्धिमत्ता केँ कमजोर आँकैत अछि आर बाहरी संसार संग लिहू-लिहू मे लागि अपन भाषा, संस्कृति आ परम्परा केँ नाश कय रहल अछि।
कहानी केहेन लागल से प्रतिक्रिया जरूर लिखब। प्रणाम!!


c: text/html

text:
विशेष संपादकीय
मैथिली जिन्दाबाद पर १९ अगस्त, २०१५ बुध दिन संपन्न बिहार सम्मान समारोह केर विषय मे तीन-तीन बेर समाचार प्रकाशित कैल जा चुकल अछि। पहिल बेर एहि विषय मे सामाजिक संजाल द्वारा जानकारी मैथिली साहित्य महासभाक सह-संस्थापक तथा भाजपा पुर्वाञ्चल मोर्चा दिल्लीक मंत्री अमर नाथ झा जी द्वारा भेटल छल। ओ दिन-१ सँ एहि विन्दु पर बहुत जायज प्रश्न उठौलनि जे आखिर साहित्यिक संस्थाक उपयोगिता राजनीतिक लाभ लेल कियैक कैल जायत। हुनकर एहि प्रश्न केँ सब कियो जायज मानिकय एहि महत्वपूर्ण विन्दु पर अपन-अपन विचार रखैत दिल्ली सरकारक निन्दा तक केलक।
दोसर बेर पुन: एहि कार्यक्रमक बारे ध्यानाकर्षण भेल जखन मैथिली-मिथिला अभियानी मिथिलाक सुप्रसिद्ध गायक कुञ्जबिहारी मिश्र केर अपडेट केँ शेयर करैत दिल्लीवासी लेल एकटा नीक सुअवसर महान गायक केँ सुनबाक बात कहलैन। मैथिली जिन्दाबाद केर तरफ सँ श्री कुञ्जबिहारी मिश्र सँ सम्पर्क करबाक प्रयास कैल गेल छल, ई जनबाक लेल जे आयोजकवर्ग मे सँ के आ कोना मधुबनी धरि हुनका समान महत्वपूर्ण गायक केँ सहभागी बनेबाक लेल सम्पर्क केलनि तिनकर लेल धन्यवाद ज्ञापन करैत अपन संदेश मैथिली जिन्दाबाद केर पाठक लेल ओ पठबैथ। दुर्भाग्यवश कुञ्जबिहारी भाइ केर तरफ सँ कोनो जानकारी उपलब्ध नहि भऽ सकल।
तथापि कार्यक्रम संपन्न भेलाक बाद मैथिली-मिथिला मे स्थायी रूप सँ डूबकी लगेनिहारक फोटो आ फन केर जानकारी जखन भेटब शुरु भेल आ संगहि एकरूपता सँ सबहक पोस्ट मे कार्यक्रमक आलोचना देखबाक लेल भेटय लागल तखन ई विश्वास बढि गेल जे अमरनाथ जी द्वारा उठायल प्रश्न वास्तव मे गंभीर छल आ एकर दुष्परिणाम भेल जे एहि कार्यक्रमक चौतरफा आलोचना भऽ रहल अछि। आखिर अहाँ एकटा भाषा व साहित्य प्रति लक्षित संस्था केर कार्यक्रम करैत छी, ताहि मे भीड़ जुटेबाक लेल प्रसिद्ध गायक केँ आमंत्रित करैत छी, आरो गंभीरता प्रदान करबाक लेल बिहार केर अस्मिता सँ जुड़ल विभिन्न व्यक्तित्वक सम्मान सेहो करैत छी, मुदा सब केँ एकठाम बजाकय ओकर मताधिकार करबाक स्वतंत्र अधिकार केँ प्रभावित करबाक कूचेष्टा करैत छी तऽ ई ओहिना भेल जेना सौंसे खीरा खाकय पेनी तीत खेबाक कूस्वाद मुंह मे उत्पन्न होइत अछि।
अमर नाथ झा स्वयं एकटा राष्ट्रीय दल सँ जुड़ल नेतृत्वकर्ता आ मैथिली भाषा, साहित्य, संस्कृतिक संग राज्य आन्दोलन सँ जुड़ल जुझारू अभियानी सेहो छथि। तहिना आम आदमी पार्टी सँ जुड़ल नेतृत्वकर्ता लोकनि सेहो मैथिली भाषा, साहित्य, संस्कृतिक विभिन्न अभियान संग जुड़ल सक्रिय अभियानी लोकनि सेहो छथि। वर्तमान समय मे निरज पाठक केँ दिल्ली मे भाजपा पुर्वाञ्चल मोर्चा जेकाँ एकटा आप पूर्वाञ्चल मोर्चाक मनोनीत पदेन अधिकारी सेहो बनायल गेल छन्हि। अमर नाथ झा, निरज पाठक आ विभिन्न मैथिली-मिथिला सँ जुड़ल कार्यकर्ता लोकनिक निजी राजनीतिक मंच भले अलग-अलग छन्हि, मुदा मैथिली-मिथिला लेल ओ सब हरेक समय अन्तरहीन एकरूपता मे एक्कहि ठाम देखाइत रहला अछि। ई नीक संस्कृति कम सँ कम दिल्ली मे मैथिली-मिथिला लेल उज्ज्वल भविष्यक निर्धारण करैत रहल अछि। यैह कारण छैक जे एकदम छोट अवधिक सूचना पर अहाँ दिल्ली मे कोनो तरहक कार्यक्रम राखू तऽ लोकक जुटेनाय-जुटनाय समस्या नहि रहि जायत। हलाँकि एहि एकजुटता मे कतहु-न-कतहु आपसी खींचतान सेहो किछेक अपरिपक्व छौंड़ा-माँरड़िक नर्ह्रा-हेलला सँ होइत छैक, मुदा अन्ततोगत्वा सब एक्कहि ठाम ढूइसो लड़ैत पहुँचिये जाइत अछि। ताहि हेतु वर्तमान कार्यक्रमक सैद्धान्तिक आलोचना मे अमर नाथ झा असगरो जे मोर्चा सम्हारला तेकरा राष्ट्रीय मिडिया द्वारा सेहो समुचित स्थान आ सम्मान भेटब अपना आप मे एकटा अविस्मरणीय उदाहरण मानल जा सकैत छैक।
आलोचनाक प्रत्यालोचना मैथिल बंधुगण मे अति शीघ्र होइत छैक। प्रसिद्ध साहित्यकार आ अभियानी अजित आजाद द्वारा जगह-जगह एकटा उपमा सुनय लेल भेटैत अछि, मैथिल केर खण्डी बुद्धि रहितो युधिष्ठीर समान दावी जे हस्तिनापुर मे पाँच भाइ पाण्डव, मुदा अन्यत्र कौरव केर एक सौ एक भैयारी सहित पाँच पाण्डव जोड़ि कुल १०६ भैयारी छी, मैथिल केर खासियत यैह छैक। दिल्ली मे सेहो आपसी प्रतियोगिता लेल मैथिली साहित्य महासभा सँ मैथिली-भोजपुरी अकादमी एक डेग आगाँ बढिकय किछु करत, सत्ता हाथ मे छैक तऽ ओकरा अपना तरहें दुरुपयोग सेहो कय सकैत अछि, मुदा छी हम सब १०६ भैयारी, ई मानिये कय सबकेँ चलय पड़त। मुदा शिखन्डी टाइप आलोचक सेहो होइत अछि, करत किछुओ नहि, भाँजी दूबगली मारत। अहाँकेँ सेहो चढा देत, ओकरो चढा देतैक आ बीच मे मजा लैत रहत। ना! शिखन्डी टाइप आलोचक या छूछ-आलोचक केर तऽ विरोध हेबाके चाही। करनिहार केर सम्मान अहाँ नहियो करबैक तऽ आम जनमानस मे ओकर कीर्तिक पताका फहरेबे करतैक। शास्त्रक वचन छैक, “त्याग सँ कैल कीर्ति अमरता केँ प्राप्त करैत अछि”।
हम करयवला सबहक बेर-बेर आदर करी, ई बहुत जरुरी अछि। खासकय मैथिली भाषा ओ साहित्य जाहि तरहें निज राज्य मे हासिया पर राखि देल गेल अछि, ताहि नितीश कुमार समान नेतृत्वकर्ता केँ दिल्ली मे ओकर प्रखरताक अनुभूति करायब, कतेक पैघ कूटनीतिक सफलता थिकैक से सोचय योग्य विषय भेल। ताहि पर सँ ई नैतिकताक पाठ जे भले अहाँ अपन राज्य मे मैथिली भाषा ओ साहित्य केर सेवा मे रत लोक केँ सम्मान देलियैक वा नहि, दिल्लीक दिलवाली भूमि पर आम आदमी पार्टीक सरकार ओकरा सम्मान दैत अछि। सकारात्मकता केँ एनाहू ग्रहण कैल जा सकैत अछि। हालहि संपन्न मैथिली साहित्य महासभा दिल्लीक पहिल व्याख्यानमाला मे अहाँ गोआक राज्यपाल केँ अध्यक्षता देलहुँ, मुदा दिल्ली सरकारक नुमाइंदगी लेल शायद आमंत्रण पत्र तक देबाक लेल आयोजक केँ समय नहि भेटल वा सोच नहि बनल, जखन कि जनताक चुनल सरकार थिकैक आ मैथिली केर विशालता सँ भिज्ञ बनेबाक लेल ई जरुरी अछि जे दिल्लीक कोनो भी कार्यक्रम मे अहाँ केन्द्र सरकार तथा दिल्ली सरकारक नुमाइंदगी कराउ। पता अछि, मैथिली माध्यम सँ मैथिलीभाषी विद्यार्थी केँ शिक्षा देबाक लेल पूर्वहि केर शीला-दीक्षित-सरकार द्वारा नार्थ एमसीडी अन्तर्गत विद्यालय मे मान्यता भेट गेल अछि, लेकिन ई जमीन पर एखन धरि नहि उतरल अछि। वृहत् योजना अनुसार एहि लेल जागृति पसारबाक आवश्यकता अछि। एहेन आरो बहुते रास महत्वपूर्ण विन्दु पर कार्य करबाक अछि। मैथिली बहुल्य क्षेत्र मे विद्यापतिक नाम पर सड़क, सलहेशक मन्दिर, भारती-मंडन वाचनालय, वाचस्पति पुस्तकालय आदिक स्थापना बाकिये अछि। योजना सकारात्मक पक्ष संग बनाउ। संयोग नीक कहू जे अहाँ सब कियो दिल्ली सरकारक पिछलग्गू छी तऽ कियो केन्द्रिय सरकारक आ कियो काँग्रेस सहित अनेकानेक दलक झोरा उठबैत छी। चाकरिये करैत जीवन निर्वाह कय रहल छी तऽ जेकरा सँ जखन जे चाहब से करबा सकब, एहेन मजबूत धारणा बनाउ। मैथिली जिन्दाबाद!! मिथिलाक पहिचानक विशिष्टताकेँ जतेक प्रखरता सँ संरक्षित राखब, अहाँक आगामी पीढी ओतबे आत्मसंतोष आ प्रगतिशील बनत, ई विश्वास राखू। जय मिथिला – जय जय मिथिला!!

robotstxt: allowed

filter: keep


text:
दक्षिण भारतीय राज्य कर्नाटकक राजधानी बेंगलुरु मे 25 दिसम्बर ... बृहस्पति दिन विद्यापति समारोह होबए जा रहल अछि. समारोहक आयोजन विद्यापति मैथिली परिषद्, बेंगलुरु केर तत्वाधान मे भs रहल अछि. बेंगलुरु मे कन्नडिगा बिहार समाज अछि . कन्नडिगा बिहार समाज एहिठाम 'राजेन्द्र प्रसाद मेमोरियल ट्रस्ट' के तहत विभिन्न तरहक साँस्कृतिक कार्यक्रम चलबैत अछि जाहि मे दुर्गापूजाक आयोजन विशेष प्रसिद्ध अछि . मुदा एहि साल किछु वैचारिक एवम् राजनैतिक मतभेद के कारणे ई दू भाग मे बँटि गेल ओहि मे सँ एकटा ग्रुप श्री हरिश्चन्द्र झा केर अध्यक्षता मे एहि कार्यक्रमक आयोजन कय रहल अछि.
कार्यक्रम के सन्दर्भ मे विशेष जानकारी के लेल सम्पर्क क सकय छी-
(Opp. Kanteerava Studio Road)
Bengaluru- 560 022
98450 52066 & 98452 02215
रिपोर्ट- कुन्दन कुमार मल्लिक,


text:
आलेक्सान्द्रा कोलोन्ताइ
आलेक्सान्द्रा मिखाइलोभ्ना कोलोन्ताइ (AлekcáHдpa MиxáйлoBHa KoллoHTáй) (१८७२-१९५२) - ओ १८९० क दशकसँ सामाजिक-जनवादी छेल्हीन् । अन्तर्राष्ट्रिय समाजवादी महिला आन्दोलनम सक्रिय भेल छेलहिन १९१४ पहिने मेन्शेभिकक सदस्य छेल्हिन। १९१७म कोलोन्ताइ पार्टीक केन्द्रीय कमिटीमा निर्वाचित भेल।
रुसको अक्टोबर क्रान्तिपछिक सोभियत सरकारम कोलोन्ताइक सामाजिक कल्याणक कमिसार (मन्त्री) बनल। सोभियत इतिहासमा ओ पहिल महिला मन्त्री छी। बुखारिनसँ 'लेफ्त कम्युनिष्ट' फ्याक्शनमा रहल आर जर्मनीसँ भेल ब्रेस्त-लितोभ्स्क शान्ति सम्झौताक विरोध केलक । अहि स पहिन तीनथरी विचार देखा परल छल । लेनिन अहिमे तत्काल हास्ताक्षर करवाक पक्षम छल, जर्मनीम क्रान्ति होएक आसम त्रोत्स्की सम्झौता घसकेवाक पक्षम छल आर वर्कर्स अपोजिसन्का नेता जर्मनीविरुद्ध क्रान्तिकारी युद्धक पक्षमा छल।
, कोलोन्ताइलाई मेक्सिको आर स्क्यान्डिनेभियाली मुलुकम कूटनैतिक पदमा पठावल गेल।


text:
पटना । जल संसाधन विकास अभियांत्रिकी क आधुनिक वैज्ञानिक सिद्धांत मे रेनवाटर हार्वेस्टिंग क माडल आ ओकर प्रक्रिया चाहे जे हुए, मुदा वर्षा जल संचयन क संग-संग बाढ जल संचयन क क्षेत्र मे बिहार क संजीदगी इतिहास क पन्ना मे दर्ज अछि। कौटिल्य क अर्थशास्त्र मे त एकर चर्चा अछि संगहि फ्रांसिस बुकानन सेहो अपन डायरी मे जल संचयन क बिहार माडल क जिक्र केने छथि। फ्रांसिस बुकानन (1810-12) क बाद डब्ल्यूडब्ल्यू हंटर (1976) अपन अभिलेख मे जतय रेनवाटर हार्वेस्टिंग क प्राचीन तकनीक क जिक्र केने छथि, ओतहि विलेज नोट मे फल्डवाटर हार्वेस्टिंग क प्राचीन तकनीक क जिक्र अछि। मौर्यकाल (327-297 ईसापूर्व) मे जल संग्रहण आ भूगर्भ जल क पुनर्भरण (वैज्ञानिक शब्दावली मे वाटर रिचार्ज) क पूरा संदर्भ कौटिल्य क अर्थशास्त्र (धर्मस्थीय नामक तृतीय अधिकरण मे) मे व्याख्यायित अछि।
की छल माडल
आहर-पईन क पुरातन व्यवस्था जतय वर्षा जल संचयन पार्ट छल ओतहि डेग-डेग पर पोखरी बाढ जल संचयन पार्ट छल। इ व्यवस्था पुरान अछि। वर्षा जल क संग्रहण आ वितरण क लेल जल छाजन आधारित जल प्रबंधन छल आ आइ सेहो ओकर मूल स्वरूप मे इ लागू अछि। इ भूजल पुनर्भरण क प्रदेश क स्वविकसित व्यवस्था छल। आहर मे पाइन क संग्रहण कैल जाइत छल जेे ऊपर क क्रम स पईन स निरूसृत होइत अछि। वर्षा जल क संग्रहण आहर मे होइत अछि जे श्रृंखलाबद्ध बनाउल जाइत अछि।
पईन स पाइन क वितरण
आहर दर आहर पानी क प्रवाह न केवल भूजल क पुनर्भरण क लेल उपयोगी अछि, बल्कि इ बाढ़ प्रबंधन क लेल सेहो कारगर अछि। जमींदारी प्रथा मे इ व्यवस्था खूब विकसित भेल। बाद मे जखन अंग्रेज क शासन भेल त नहर आ सिंचाई क अन्य तकनीक क बीच एहि पुरातन प्रणाली क महत्व घटि गेल। भागलपुर आओर मगध प्रमंडल क जिला गजेटियर मे फ्रांसिस बुकानन क ओ संदर्भ रेखांकित अछि, जाहि मे ओ खेत मे आहर-पईन क माडल देखने छलाह। बुकानन क बाद जखन अंग्रेज सरकार प्रथम सिंचाई कमीशन (1901-02) बनेलक त ओ कमीशन सेहो अपन रिपोर्ट मे एहि पुरातन व्यवस्था क जिक्र केने अछि। एहि ठाम इ उल्लेखनीय होएत जे आहर-पईन जइसन सिंचाई पोखरि क निर्माण जतए भेल श्रमदान स भेल। बिहार मे सामूहिक श्रमदान क इ प्रमाण खेत खलिहान तक बिखरल पड़ल अछि।


text:
बटुकनाथ झा, देवडीहा (जनकपुर)। अप्रैल ४, २०१६. मैथिली जिन्दाबाद!!
हमर गाम देवडीहा मे आब पक्की सड़क सेहो बनि रहल अछि । विद्वता, बौद्धिकता आ आर्थिक संपन्नता – हरेक रुप मे अपन अलग पहिचान स्थापित कएने ऐतिहासिक – पौराणिक महत्वक गाम ‘देवडीहा’ मे सड़क नहि भेलाक कारण बहुते समस्या होएत छल । कोनो समय मे सडक पर भरि ठेहुन कादो रहब, जनकपुर किम्बा नगराइन-जटही आदि अयबा-जेबा मे कच्ची रस्ता बरखाक मौसम मे थाल-कादो आदि सँ पिच्छड़ आ घिनायल रहबाक कारणे लोकक लेल चलबो असहज होएत छल । एहन अवस्था सँ मुक्ति लेल गाम मे पक्की सडक बनि रहला सँ खुशीक अनुभव भऽ रहल अछि ।
गाम सँ बाहर रहल अनेकानेक ग्रामीण आ हमर गाम – इलाकाक आरो-आरो गाम सब सँ जुड़ल लोक सब केँ ई फोटो आ समाचार देखि जरुरे हर्षक अनुभूति हेतनि । आब किछुए दिन मे हमरो गाम मे मोटर चलत ।
धनुषा जिल्लाक क्षेत्र नं. ३ केर क्षेत्रीय सड़क निर्माण काज भऽ रहल अछि आर ओहि सड़क अनतर्गत हमर गाम सेहो पड़ैत अछि । राजनीतिक बात ओ विचार मे भले जे-जतेक अन्तर वा भेद होइक, मुदा इलाकावासी एहि काजक लेल नेपाली काँग्रेसक प्रभावशाली नेता तथा सांसद विमलेन्द्र निधि जी केँ धन्यवाद दय रहल छन्हि ।
नेताक काज केन्द्र मे बड़का बनलाक बादो यदि अपन क्षेत्रक विकासक काज अवरुद्ध रहय तऽ निश्चिते लोकमानस मे ओहि नेताक प्रति उदासीनताक भाव अबैत छैक। कहबी छैक, समूचा नेपाल मे सर्वाधिक जनप्रतिनिधि यैह क्षेत्र सँ केन्द्र काठमांडू मे राजनीति करैत अछि। सब दल सर्वाधिक सक्रिय एहि जनकपुर अंचल मे देखल जाएत अछि।
ऐतिहासिकता सेहो नेपालक एहि स्थान केँ रामायणकाल सँ स्थापित अछि। तखनहु एतुका पिछड़ापण एकटा विस्मयकारी प्रश्न ठाढ करैत अछि। जाहि मिथिलादेशक राजधानी क्षेत्रक वर्तमान विपन्न अछि, निश्चिते ओकर आन क्षेत्रक विकास कतय होयत ई सर्वथा सोचय योग्य प्रश्न थीक। नव नेपाल मे ई सब कलंक धोयल जा सकत ई विश्वास आशंकाक बीच कायम अछि।


text:
गोपालगंज। 07 दिसंबर। [प्रणव कुमार चौधरी] गोपालगंज जिलाक कैको सरकारी माध्यमिक स्कूल क' भलहि हाई स्कूल मे बदैल देल गेल होय, मुदा सभ सरकारी स्कूल मे भेटैय बला बुनियादी सुविधा केर घोर अभाव अछि। स्थिति एहेन अछि कि सरकारी स्कूल सभमे मैट्रिक केँ सेंटअप परीक्षा खुलल आसमान केँ नीचा छात्र छात्रा सभके बैसा क' लेल जे रहल अछि।
गोपालगंज जिलाक सदर प्रखंड केँ अपग्रेड हाई स्कूल, बरईपट्टी स्कूल मे मिडिल आओर हाई स्कूल दुनु कक्षा केर बच्चा पढ़ैत छैथ। एहिठाम हाई स्कूल केर नाम पर मात्र एकटा कमरा अछि। एहिठाम करीब 200 बच्चा नौंवी आओर दसवी कक्षा मे पढ़ैत अछि। क्लास रूमक आभाव मे बच्चा सब पूरा बरख खुलल आसमान केँ नीचा जमीन पर बैस पढ़ैत अछि।
एम्हर, बरईपट्टी स्कूल मे बच्चा सभ मेट्रिक सेंटअप केर परीक्षा द' रहल अछि। ऐही सेंटअप परीक्षा मे पास करैय बला बच्चा 2018 मे होमै बला मेट्रिक केर परीक्षा मे शामिल होयत। मुदा बरईपट्टी स्थित एहि अपग्रेड हाई स्कूल मे बच्चा सभ जाहि हाल मे परीक्षा द' रहला अछि ओहि सँ जाहिर अछी कि नौनिहाल सँ हम सभ कतेक उम्मीद क' सकैत छी।
स्कूलक दसवीं केँ छात्रा प्रिया कुमारी कहलनि कि स्कूल मे पूरा बरख एहिना खुलल आसमान मे जमीन पर पढ़ाई होयत अछि। ऐतबे नहि बच्चा सभकेँ अप्पन घर सँ बैसबाक लेल बोरा आओर चटाई ल' क' आबे पड़ैत अछि। स्कूल मे सुविधाक नाम पर कोनो साधन नहि अछि।
स्कूल केँ प्रभारी प्राचार्य नवनीत कुमार मिश्रा कहलनि कि ऐही स्कूल क' पांच बरख पहिने हाई स्कूल म' अपग्रेड कायल गेल मुदा, एखन धरी स्कूल क' टेबल बेंच नसीब नहि भेल अछि। एहि ल'के कैको बेर डीडीसी आओर विभागक आला पदाधिकारी सभसँ गुहार लगाओल गेल मुदा, सभ कियो आश्वासन देबाक सिवा किछु नहि केना अछि।


text:
अगर अपने अप्पन ड्राइवर, चपरासी वा आन कुनु सहकर्मी क' वेतन के रूप म' 1000 या 500 के नोट देना छी तेँ ओ वापस ल' हुनका 100 टक्का के नोट देबाक प्रयाश करि। अपनेक घर दुइ दिन धरी कहूना चल जायत मुदा अप्पन सहायक लोग जे रोज - रोज कमबैत आर खाय छैथ जिनका लग बैंक केर खाता सेहो नहि होयत छैन्ह ऐना म' ई स्वर्ण मौका अछि सोशल वर्क करबाक आर पुण्य कमेबाक। गरीब से लेल गेल सभ 1000 या 500 के नोट अपने अगला 50 दिन म' आराम से अप्पन बैंक खाता म' जमा करा सकैत छी मुदा ओ नहि।
अगर कुनु रिक्शावाला, दूधवाला या सब्जीवाला अपने सँ 1000 या 500 के नोट बदलबाक लेल कहे तेँ सज्जन आर राष्टभक्त नागरिक के नाते हुनकर मदद करी। किएक जे अपने सक्षम छी बाद म' बैंक खाते म' जमा करवा सकैत छी। अगला किछ दिन धरी अपने कुनु पैघ ख़र्च नहि करि। ऐना केला सँ अपने अप्पन संगे संग दोसरो केर मदद करब आर देश म' अनावश्यक भीड़ बैंक म' नहि होयत।
एखन किछ दिन बेसी सँ बेसी ऑनलाइन व्यवहार करी या फेर क्रेडिट या डेबिट कार्ड केर इस्तेमाल करि आर बचाओल गेल पाई कुनु गरीब के 1000 या 500 नोट से बदैल दी।कुनु तरहक अफवा नहि पसारी नहि पसरे दी। हम सभ सरकार केँ पूर्ण रुपे सहयोग करी।


text:
मधुबनी। 24 जनवरी। [विनोद शंकर झा लड्डू] युगांतर ट्रस्ट, पटना केर तत्वावधान मे पंडित ताराकान्त झा स्मृति क्रिकेट टूर्नामेंट, शिवनगर मैदान पर खेलल गेल। मिथिला कप 2018 केँ सातम लीग मैच मे कैल्हि जायका एलेवन, मधुबनी आॅक्सी ब्लू, माधोपुर केँ 4 विकेट सँ पराजित केलक।टाॅस जीत पहिने बल्लेबाजी करैत आक्सी ब्लू माधोपुर 19.3 ओवर मे 127 रनक लक्ष्य राखलक जाहिमे प्रभात बल्लेबाज सर्वाधिक 33 रनक योगदान केलक। बल्लेबाजी करे उतरल जायका एलेवन टीम पहिने खराब शुरुआत केलक आओर टीमक लागातार एक केँ बाद एक विकेट गिरैत रहल। जायका केँ बल्लेबाज राहुल धैर्य आओर संघर्षपूर्ण बल्लेबाजी करैत अप्पन टीम केँ 4 विकेट सँ जीत दिएलक।
कैल्हिक पुरस्कार वितरण समारोह केँ अतिथि नवचर्चित युवा मैथिल कवि कमलेश प्रेमन्द्र मैन ऑफ द मैचक पुरस्कार बल्ला आओर प्रशस्ति पत्र विजेता टीमक राहुल केँ देलनि। अपने क' बता दी कि कवि कमलेश प्रेमन्द्र मैचक दौरान जलपानक क्रम मे अप्पन कविता सुना दर्शक सभकेँ लोट पोट क' देना रहथिन। सांत्वना पुरस्कार उपविजेता रहल आॅक्सी ब्लू माधोपुर केँ कप्तान विक्की केँ शाहपुर पंचायत पैक्स अध्यक्ष काशीनाथ झा मंगल देलनि। टूर्नामेंटक अध्यक्ष विनोद शंकर झा लड्डू समस्त अतिथि आओर दुनू टीम केँ, कमिटी सदस्य समीर मोनू, अजित, शैलेन्द्र कुमार मिश्र, चंदन, मुरारी, दीपक, अक्षय आनंद सन्नी, विकास आदि लोकनि केँ सहयोग करबाक लेल धन्यवाद देलनि।
युगान्तर ट्रस्ट द्वारा प्रायोजित मिथिला कप- 2018 - लीग मैच स्कोर विवरण;
सातम लीग मैच
जायका XI, मधुबनी vs आॅक्सी ब्लू, माधोपुर
टाॅस - माधोपुर (बल्लेबाजी)
माधोपुर - 127/10 (19.3 ओवर)
जायका- 133/6 (17.3 ओवर)
परिणाम - जायका 4 विकेट सँ विजयी
मैन ऑफ द मैच - राहुल, जायका (47 रन)


text:
दरभंगा। 25 जनवरी। राष्ट्रीय स्वयंसेवक संघ (RSS) प्रमुख मोहन भागवत केँ दरभंगा आगमन ल'केँ आरएसएस केँ अति उत्साहित कार्यकर्ता सभ पूरा शहर केँ एक चौराहा पर लागल पूर्व मुख्यमंत्री कर्पूरी ठाकुर केँ प्रतिमा क' भगवा रंग सँ रंगी देलक। जाहि ल'केँ राष्ट्रीय जनता दल (RJD) केर कार्यकर्ता सभ सड़क पर उतैर गेल और विरोध जतौलक।
एक पुलिस अधिकारी कहलनि कि आरएसएस प्रमुख मोहन भागवत केँ आगमन ल'केँ कार्यकर्ता सभ दरभंगा शहर केँ भगवा झंडा सँ पाटि देना अछि। एहि दौरान आरएसएस केँ कार्यकर्ता सभ कार्यक्रम स्थल लग एक चौराहा पर लागल कर्पूरी ठाकुर केँ प्रतिमा के भगवा रंग सँ रंगी देलक। जाहिक बाद राष्ट्रीय जनता दल (राजद) केँ कार्यकर्ता सभ ऐहिक विरोध शुरू क' देलक।
राजद जिला अध्यक्ष रामनेरश यादव केर नेतृत्व मे राजद कार्यकर्ता सभ कर्पूरी चौक पर प्रदर्शन केलक आओर एहि मामला मे जिलाधिकारी केँ एक ज्ञापन सौपलक। रामनेरश यादव भगवा केँ कट्टरवादि सभक रंग बतबैत समाजवादि सभकेँ खौझेबाक कार्रवाई करार देलक।
एम्हर, किछु स्थानीय लोग सभ कहलनि कि नगर विधायक संजय सरावगी केर अनुशंसा पर कर्पूरी चौक पर स्थित कर्पूरी ठाकुर केँ प्रतिमाक उपर छतरी आदि लगेबा सहित कैको निर्माणक काज चैल रहल अछि। एहि तहत मूर्ति पर भगवा रंग चढ़ाओल गेल अछि।
अपने क' बता दी कि कैल्हि बुध दिन पूर्व मुख्यमंत्री आओर समाजवादी नेता कर्पूरी ठाकुर केँ जयंती मनाओल गेल। ठाकुर केँ 'भारत रत्न' देबाक सेहो मांग उठैत रहल अछि। कर्पूरी ठाकुर 22 दिसंबर 1970 सँ 2 जून 1971 आओर 24 जून 1977 सँ 21 अप्रैल 1979 केर दौरान दू बेर बिहारक मुख्यमंत्री पद पर रहल छलाह।


text:
बताओल जे रहल अच्छी कि साहेबगंज जिलाक राजमहल थाना अंतर्गत तीन पहाड़ निवासी ओमप्रकाश सिंह अप्पन पत्नी मुन्नी देवी, साली प्रतिमा देवी आओर दू बच्चा प्रत्युष व पीहू संग सियालदह-वाराणसी एक्सप्रेस ट्रेन सँ पटना जायत छलथि। ई सभ कियो ट्रेनक निचला बर्थ पर बैसल छलथि आ हिनका सभक सामन उपरका बर्थ पर राखल छलैन्ह। ट्रेन जखन भागलपुर से खुजल तेँ चारि गोट युवक ओहि बोगी मे पहुँचल जाता ई सभ बैसल रहथिन। तीन युवक उपरका बर्थ पर बैस रहल जता हिनका सभक सामान राखल छलैन्ह। ट्रेन खुजते तीनो युवक चोरिक प्रक्रिया क' अंजाम देबा लागल।
एतबा देर मे ट्रेन अकबरनगर स्टेशन पहुंच गेल। जखन ओमप्रकाश सिंह क' किछु संदेह भेल तेँ ओ अप्पन सामान नीचा उतारे लागला। सामन उतारला पर ओ देखैत छथि कि बैग सभ कटल अछि। ओ हल्ला करे लागला। एहि दौरान सभ अपराधी ओता सँ भागे लागल। मुदा, हल्ला होयबाक कारण यात्री सभ दू अपराधी क' पकैड़ लेलक जे बरियारपुर के पड़िया गामक रहिवासी संजीव कुमार उर्फ सिंटू आओर गांधीपुर बरियारपुर के भोला कुमार सिंह छल। यात्री सभ दुनू क' रेल पुलिस केर हवाले क' देलक।
सियालदह-वाराणसी एक्सप्रेस जखन बरियारपुर स्टेशन पहुंचल तेँ आपराधिक गिरोह केँ आन सदस्य सभ पिस्तौल ल'के ओमप्रकाश सिंह क' ताके लागल। बरियारपुर मे ओमप्रकाश लग पहुँच हुनका ट्रेन सँ नीचा उतारलक, एतबे म' ट्रेन चैल देलक। मुदा अपहृत यात्री केँ पत्नी तत्काल भैंक्यूंप करी ट्रेन क' रोकली आओर इंजन केँ पटरी पर बैस क' अप्पन पति केर बरामदगी केर मांग करने लागली। ट्रेनक आन यात्री सभ दिनदहाड़े भेल एहि वारदात मे मुन्नी केँ संग देलक आओर पुलिस प्रशासन हरकत मे आयल। लगभग एक घंटा म' बरियारपुर पुलिस केर मदैद सँ ऋषिकुंड हॉल्ट के पश्चिम दिशा मे छिलका बरेल बहियार सँ ओमप्रकाश क' बरामद क' लेल गेल। एहि दौरान ट्रेन बरियारपुर स्टेशन के आगू लोहा पुल पर रुकल रहल।


text:
1960 क दशक मे मिथिला चित्रकला कए दीवार स कागज पर उतारबाक प्रयास शुरू भेल छल आ तहिए स शुरू भ गेल एहि चित्र मे नव-नव प्रयोग। तहिए स शुरू भेल एकर अर्थक नव संसार जे मिथिलाक सोच आ संस्कृति स पूरा भिन्न अछि। नव प्रयोग आ पुरान अर्थक एहन मिश्रण भेल जे कलाक पूरा स्वरूप आ अर्थ क औचित्य पर सवाल उठा देलक। एहन मे मिथिला चित्रकला मे अर्थक अधिकता आ चित्रक सार्थकताक ऊपर विचार करबा लेल प्रस्तुत अछि छवि झा आ कुमुद सिंह क इ शोधपरक आलेख
सब कलाकृतिक एकटा अर्थ होइत छैक। जेकर कलाकृति स घनिष्टï संबंध होइत अछि। कलाकृति आ ओकर अर्थ ओ कृतिक सार्थकता कए सिद्घ करैत अछि। मिथिला चित्रकलाक संबंध मे जखन विचार करैत छी त कर्ठटा गप सामने अबैत अछि, मुदा एकटा गप स्पस्ट होइत अछि जे मिथिला आ भारतक विद्घान एहि कलाक प्रति आइ धरि अपन नजरिया नहि बना सकलथि अछि। पिछला पांच दशक मे विदेशी विद्वान जे एहि कलाक प्रति नजरिया स्थापित केलथि अछि, देशक विद्वान ओकरे आधार मानि कए आगू बढैत रहलथि अछि। च पूछु त देशी विद्वान कहियो अपन नजरिया प्रस्तुत करबाक प्रयास तक नहि केलथि। मिथिला चित्रकलाक एहि गुप्त आ जटिल वास्तविकता कए धुंध स निकालबाक पहिल प्रयास सेहो अमरीका मे कैल गेल। 1984 मे अमरीका स प्रकाशित मानव शास्त्र पर आधारित पत्रिका मे पहिल बेर एहि गप कए रोचक आ गंभीरतापूर्वक उठाउल गेल जे अर्थक अधिकता स केना एहि कलाक सार्थकता खत्म भ रहल अछि।
उत्तर बिहार आ नेपालक तराई मे पसरल मिथिला क महिला द्वारा अपन घरक दीवार आ आंगना मे बनाउल जाइवाला एहि चित्रक संबंध मे एखन धरि कई बेर लिखन जा चुकल अछि आ कई ठाम कहल जा चुकल अछि। एतबे नहि कई टा अंतरराष्टï्र्रीय मंच पर एकर प्रस्तुति सेहो भ चुकल अछि। मुदा एकर संबंध मे लिखल साक्ष्य बेसी पुरान नहि अछि। 1949 मे पहिल बेर एहि पुरातन कलाक संबंध मे कागज पर किछु लिखल गेल। डब्ल्यू जी आरचर अपन किताब मे एहि चित्रकला कए अद्भुत आ आश्र्चयजनक कहने छथि। मुदा 1962 मे प्रकाशित लक्ष्मीनााि झाक पुस्तक मिथिला की सांस्कृतिक लोकचित्रकला सही मायने मे एहि चित्रकला पर पहिल आधिकारिक दस्तावेज अछि। देसी नजरियाक संग-संग एकर भाषा मे सेहो हिंदी आ मैथिलीक मिश्रण अछि, जाहि स अर्थक भाव अंगरेजी स बेसी साफ बुझबा मे अबैत अछि। देशी नजरियावाला एहन पुस्तक कए पाठक तक नहि पहुंचब एहि कलाक अर्थक अधिकताक मूल कारण कहल जा सकैत अछि।
मिथिला चित्रकलाक अर्थक संबंध मे समय-समय पुस्तक क प्रकाशन होइत रहल अछि। 1952 मे ब्राउन आ लेन्यूइस, 1966 मे माथुर, 1977 मे इब्स विको (वैक्यूवाद) आ 1990 मे जयकर एहि कलाक अर्थक संबंध मे बहुत किछु लिखलथि। अविश्वसनीय मुदा सत्य अछि जे एहि किताब सब मे जे किछु लिखल गेल अछि ओ मिथिला मे प्रचलित अर्थक स सर्वथा भिन्न अछि। एहि संबंध मे अमरीकाक चीको विश्वविद्यालयक कैरोलिन ब्राउन लिखैत छथि जे मिथिला चित्रकलाक अर्थ कए हरदम गलत आ भ्रमक तरीका स विश्वक समक्ष राखल गेल अछि। एकर मुख्य कारण इ रहल जे एहि पर देशी खास कए मिथिलाक विद्वान गंभीर काज नहि केलथि, जे काज भेल ओ विदेशी विद्वानक शोध स भेल। मिथिलाक अंगना मे बनाउल गेल एहि चित्रक संबंध मे पुख्ता जानकारी लेब कोनो विदेशी लेल हरदम एकटा चुनौती रहल अछि। लोककला कए बुझलाक बाद ओकर सही अर्थ बुझब आ फेर ओकरा सही रूप मे परिभाषित करि अभिव्यक्त करब कोनो विदेशी शोधकर्ता लेल राई क पहाड़ सन काज अछि। 1986 मे एसैड, वैल, मारकस आ फिसर, 1988 मे क्लिवाड आ 1992 मे वूल्फ क आलेख स बुझबा मे अबैत अछि जे ओ किछु एहने सच्चाई स सामना केने हेताह। कैरोलिन ब्राउन एहि संबंध मे साफ तौर पर लिखैत छथि- हम पश्चिम कए लोक एहि चित्रकला कए परिभाषित नहि करि सकैत छी, ताहि कारण हम सब एहि अद्भुत विषय कए तोडि़-मरोड़ी कए पेश करैत रहलहुं अछि। हालांकि एहि मे कोनो संदेह नहि अछि जे एकटा समाज मे भिन्न-भिन्न लोकक अगल-अलग नजरिया भ सकैत अछि, ओ एकटा चित्रक भिन्न-भिन्न अर्थ कहि सकैत छथि, मुदा विभिन्न अर्थक बीच मे एकटा समानता होइत अछि, जे अर्थ कए कतहु ने कतहु जोड़ैत अछि। उदहारण लेल मिथिला मे पुरुख कर्मकांड, न्यायशास्त्र सन शास्त्रीय विधा मे नीक पकड़ रहैत छथि आ ओहि स जुड़ल पावैन-तिहार क व्याख्या नीक जेका करि लैत छथि, ओतहि मौगी घरेलू पावैन-तिहार पर नीक पकड़ी रखैत छथि आ ओकर अपन अनुसारे व्याख्या सेहो करैत छथि। एहि लेल कुलदेवीक पूजा या गौरी पूजा मे पुरुखक योगदान कम देखबा मे अबैत अछि।
एकर पाछु कारण इ अछि जे अत्यंत गूढ़ संसार आ अत्यधिक विकसित समाजक सबटा गपक ज्ञान राखब असंभव अछि। ओना मिथिला समाज कए अत्यंत विकसित समाज बहुत कम विद्वान मानने छथि। जेना कि 1991 मे दरिदा आ 1994 मे वाल साफ तौर पर लिखने छथि जे एहि चित्रकलाक सही अर्थ मिथिला मे आब गिनल-चुनल लोक बता सकैत अछि। वेल क कहब अछि जे मिथिला मे जे चित्रक अर्थ कहि सकैत छथि ओ चुप रहय चाहैत छथि, जखन कि अर्थ नहि जननिहार लोक कए चुप राखब एकटा कठिन काज अछि। ओना एहि संबंध मे ब्राउनक मत किछु अलग अछि। ब्राउन कहैत छथि, ‘इ सच अछि जे आम मैथिल एहि कलाक संबंध में कम जानकारी रखैत छथि, मुदा बहुत विद्वान लेल इ कोनो महत्व नहि रखैत अछि जे मैथिल एहि संबंध में कतेक बुझैत अछि आ की कहैत अछि। अधिकतर विद्वान मैथिलक भावना कए अपन शोध मे तोडि़-मरोडि़ कए प्रस्तुत करबा स पाछु नहि हटला अछि। दुर्भाग्य अछि जे एखन तक कोनो देशी विद्वान एहि तथ्य कए रेखांकित नहि केलाह अछि, मुदा ब्राउन अपन मिथिला प्रवासक दौरान किछु एहने महसूस केलीह।
असल मे सबस पैघ गप इ अछि जे पाश्चात्य संस्कृति, व्यवहार आ शिक्षा हमरा लोकनि क सोच कए दबा देलक अछि या इ कहू जे सीमित करि देलक अछि। एकर अलावा हमरा लोकनि मे अनुवाद करबाक क्षमता सेहो कम भ चुकल अछि। आब सवाल उठैत अछि जे एतेक जटिल आ गुप्त तथ्यक कोनो एक व्यक्ति द्वारा कैल अनुवाद कए सर्वोच्च मानल जा सकैत अछि? एहि ठाम इ कहब जरूरी अछि जे एकटा चित्रक कई टा अर्थ भ सकैत अछि, मुदा ओकर सूत्र दूटा नहि भ सकैत अछि। वैह एकटा सूत्र ओकरा आन स भिन्न करैत अछि। एहि सूत्रक चारुआत ओकर अर्थ घुमैत रहैत छैक। एहन सूत्र मिथिला मे एखनो किछु महिला कए बुझल छैन, मुदा ओ निश्चित रूप स व्यावसायिक नहि छथि। ताहि लेल हुनका स ओ सूत्र बुझब कोनो देशी विद्वान लेल कठिन काज अछि, एहन मे विदेशी विद्वानक गप करब बेकार अछि। दरअसल मिथिलाक मौगी एहि सूत्र कए अपन शरीरआ आत्मा मे बसा रखने छथि आ नव पीड़ी कए थोड़े-थोड़े करि कए बुझाउल जाइत रहल अछि। एहन मे अल्प ज्ञानी स जानकारी लेलाक बाद विदेशी विद्वान मिथिलाक सूत्र जनिनिहार महिला कए नजरअंदाज करि दैत छथि।
मिथिला चित्रकला क सबस प्रचलित चित्र कोहबरक पुरैन कए ल कए सबस बेसी भ्रमक स्थिति अछि। अधिकतर विद्वान एकरा कोहबर नाम स परिभाषित केलन्हि अछि, जखन कि पुरैन कोहबरक अनेक चित्रगुच्छक एकटा सदस्य मात्र अछि। आइ जे पुरैनक स्वरूप देखबा मे आबि रहल अछि, ओ जानकार महिला मे भ्रम पैदा करि रहल अछि। हालांकि एतबा अवश्य अछि जे एकटा गोलाकार आकृतिक चारुआत छह टा मौगिक मुंह बनाउल गेल अछि, जेकर बीच मे सातम मुंह सेहो अछि जे छह टा मुंह स कनि पैघ आकारक अछि। एहि चित्र कए रेखाचित्रक रूप मे बनाउल गेल अछि। पुरैनक सूत्र पर बनाउल गेल एहि रेखाचित्र स भ्रण हेबाक कईटा कारण अछि। मिथिला मे पुरैन रेखाचित्र नहि, बल्कि भित्तिचित्र अछि आ पांचटा रंग स बनाउल जाइत अछि। हालांकि आइ अधिकतर कागज पर एहन चित्र बनाउल जा रहल अछि, लेकिन एहि चित्रक विशेष मे साफ तौर पर कहल गेल अछि जे एकरा दीवार पर बनाउल जाइत अछि। मिथिला मे रेखाचित्र कए अरिपन कहल जाइत छैक आ ओ जमीन पर बनाउल जाइत अछि। ओनाओ मिथिला मे पुरैनक दू टा सूत्र अछि। एकटा ब्राह्मïण आ दोसर कर्णकायस्त लोकनिक पुरैन। दूनू मे सूत्रक अंतर अछि। मुदा एहि चित्र मे एकर प्रारूपक कोनो चर्च नहि अछि। सातटा मौगिक मुंहक संग सांप, कछुआ, माछ आदिक चित्रक औचित्य जखन मिथिलाक लोक लेल बुझब कठिन अछि तखन विदेशी की बुझत? विदेशी विद्वान लेल इ मात्र एकटा भीड़वाला चित्र अछि, जाहि मे संदेशक कोनो स्थान नहि अछि। बहुत रास विदेशी विद्वान त एकरा जादू-टोना आ भूत-प्रेत लेल बनाउल गेल चित्र कहलथि अछि। मुदा ब्राउनक कहब अछि जे इ पुरैनक नव रूप अछि आ कायस्त प्रारूप स मिलैत-जुलैत अछि।
मिथिला मे पुरैन कमलक लत्ती कए कहल जाइत अछि। ब्राह्मïण प्रारूप मे नौ आ कायस्थ प्रारूप मे सातटा कमलक पात दर्शाउल जाइत अछि। चूंकि कमलक लत्ती पाइन मे होइत अछि, ताहि लेल एकर संग-संग पाइन मे रहैवाला वस्तु आ जीवक चित्र बनाउल जाइत अछि। लक्ष्मीनाथ झा एहि संबंध मे लिखैत छथि जे पुरैन मुख्य रूप स वंश वृद्घिक लेल नव दंपति स सांकेतिक अनुरोध अछि। जेना कमलक एकटा लत्ती पोखरि कए कहियो कमल विहीन नहि हुए दैत अछि, तहिना नव दंपति कए घर कए कहियो वंश विहीन नहि हुए देबाक कर्तव्य निभेबाक चाही। एतबा त जरूर अछि जे 20वीं शताब्दी मे पश्चिम मे पलल-बढ़ल कोनो व्यक्ति एहि स्त्रीत्व कए(स्त्री कए हृदय मे वास करैयवाला भावना) घेरा नहि बुझि पाउत। आइ जखन बियाह एकटा अलग अर्थ ल चुकल अछि, एहन मे पुरैनक औचित्य जरूर प्रासंगिक भ गेल अछि।
1960 क दशक मे एहि चित्र कए कागज पर उतारबाक प्रयास शुरू भेल छल आ तहिए स शुरू भेल एहि चित्र मे नव-नव प्रयोग। तहिये स शुरू भेल एकर अर्थक नव संसार जे मिथिलाक सोच आ संस्कृति स पूरा भिन्न अछि। नव प्रयोग आ पुरान अर्थक एहन मिश्रण भेल जे कलाक पूरा स्वरूप आ अर्थ क औचित्य पर सवाल उठा देलक। सच कहल जाए त मिथिलाक महिलाक एहि विलक्षण प्रतिभा कए परिभाषित करबा मे एखन धरि कोनो विद्वान सफलता नहि पाबि सकलथि अछि। समस्त मिथिला मे बनाउल जाइवाला एहि चित्र कए किछु चारि-पांच टा गाम मे समेट देबाक अलावा इ विद्वान लोकनि एहि चित्र कए कएटा अनपढ़-गवांर मौकी द्वारा बनाउल गेल चित्र स बेसी किछु नहि साबित कए सकलथि अछि। मिथिला मे एखनो कई टा महिला अपन फाटल पुरान कॉपी निकालि देखबैत छथि, जाहि मे कईटा विदेशी विद्वानक लिखल वाक्य अछि। दुख आ तामस तखन होइत अछि जखन कॉपी पर लिखल वाक्य पढ़ैत छी, जाहि मे लिखल रहैत छैक जे इ चित्र एकटा पिछड़ल समाजक गवांर, अनपढ़ आ मूर्ख महिला द्वारा बनाउल गेल अछि। विदेशी विद्वान मे इ सोच अचानक नहि आबि गेल अछि। हुनका कई प्रकार स इ बतेबाक बेर-बेर प्रयास भेल अछि। दुनिया मे इ धारण कए स्थापित करबाक श्रेय इब्स विको कए अछि। विको स बेसी शायद कोनो विद्वान एहि चित्रकला पर काज नहि केलथि अछि, मुदा ओ जतेक एहि चित्रक करीब अबैक कोशिश केलाह, एकर अर्थ स ओ ओतेक दूर होइत गेलाह। विको राय औवेन्स क संग एकटा फिल्म सेहो बनौलथि, जेकर नाम ‘मुन्नीÓ अछि। ओ एकटा फ्रंच फिल्म सेहो बनउलथि, मुदा चित्रक अर्थ बुझबा आ बुझेबा मे सब बेर असफल भेलथि। विको तखनो हार नहि मानलथि, ओ 1994 मे एकटा विडियो फिल्म ‘मिथिला पेंटरस…Ó बनौलथि, मुदा नव किछु नहि कहि पैउलथि। आइ स्थिति एहन भ चुकल अछि जे समाजक सब लोक इ बुझबा मे लागल अछि जे आखिर इ परंपराक कौन वस्तु बारे मे थिक।
एहि चित्रकलाक संबंध मे सबसे लोकप्रिय स्रोत विकोक 1977 मे छपल किताब’ द वीमेंस पेंटर ऑफ मिथिला…Ó अछि। जखन कियो एहि पुस्तकक एक-एक टा चित्र कए गौर स देखैत अछि आ ओकर रूपरेखा कए पढ़ैत अछि त ओकर सामना एकटा आश्र्चजनक, अद्भुत आओर लगभग असंभव सन प्रतीत होइवाला संसार स होइत अछि।
विको लिखैत छथि जे मिथिला समाज मे मुख्यपात्र महिला छथि आ एहि ठाम पुरुषक भरमार अछि। एहि ठाम युवती हमउम्र युवक स विवाह करबा लेल तरह-तरह स प्रयास करैत छथि।(1977, पृष्ठ- 17)।
विको एहि गप कए बाजारू आओर रोचक बनबैत आगू लिखने अछि जे मिथिला मे एकटा युवती अपना लेल सुयोग्य युवक कए चुनैत अछि आ विवाहक प्रस्ताव स्वरूप ओकर सामने कोहबर रखैत अछि ।(1977, पृष्ठ- 17)। ओ लोक जे मिथिला कए नीक जेका नहि चिन्हाल अछि, हुनको इ वाक्य पढ़लाक बाद आश्र्चय हेतेन जे विको केना मिथिला समाज कए अतेक चरित्रहीन बना देलथि। इ अद्भुत मुदा सत्य सन आलेख कए पढ़लाक बाद एहन प्रतीत होइत अछि जे विको कए एहन अनुवादक भेटलन्हि जेकरा मिथिला समाज, संस्कृति आ सभ्यता स कोनो वास्ता नहि रहैन, संगहि हुनका मिथिलाक रिति-रिवाज आ लोकाचार तक कए ज्ञान नहि रहैन। सच पूछु त अनुवादकलेल विको मात्र टका देनिहार विदेशी छलाह। ओना देखल जाए त विको क इ किताब एहि विषय पर लिखल गेल पहिल अथवा आखिरी किताब नहि थिक। इ पुस्तक एहि लेल महत्वपूर्ण भ गेल अछि, किया कि मिथिला चित्रकला पर शोध केनिहार अधिकतर विद्वान एहि पुस्तक स प्रभावित छथि। एतबा धरि कि भारतीय विद्वान उपेंद्र ठाकुर तक अपन किताब मे विको क नजरिया कए नजरअंदाज नहि केलथि अछि। विको क एहि किताब क महत्व पर ब्राउनक कहब अछि जे पश्चिमक विद्वान जखन कोनो विषय पर काज शुरू करैत छथि तखन ओहि विषय पर लिखल गेल पूर्वक किताब स काफी प्रभावित होइत छथि। मिथिला चित्रकलाक संग सेहो किछु एहने भेल। अधिकतर विद्वान विकोक रूप-रेखा स प्रेरणा लेलथि, किछु त हुनकर नकल तक कैलथि। ताहि लेल इ अन्य पुस्तक बेसी महत्वपूर्ण भ जाइत अछि। दोसर इ जे विको बहुत दिन धरि एहि विषय पर काज केलथि अछि आ कई प्रकार स एकरा दुनियाक समक्ष अनलथि अछि, एहन मे विदेशी विद्वान लेल हुनका नजरअंदाज करब कठिन रहल अछि। एहि प्रकारे विको भ्रमक आओर सर्वथा गलत तरीका स अनुवाद करि झूठ कए एकटा सत्य स बेसी सत्य रूप मे स्थापित केलथि अछि।
ओना अधिकतर विदेशी विद्वानक कहब अछि जे मिथिला समाज विश्वक सबस चरित्रवान समाज मे स एक अछि। एकर संस्कृतिक संबंध मे प्राख्यात चिकित्सक डॉ कैमेल क कहब अछि जे आइ ‘जीनÓ(अणु)क संबंध मे दुनिया भरि मे शोध भ रहल अछि, जखनकि मिथिला मे पंजी व्यवस्था ओकरे एकटा रूप अछि। मिथिलाक ब्राह्मïण आ कर्णकायस्थ लग एखनो बीस-बीस पीढि़क जानकारी उपलब्ध अछि।
विको कए शायद इ नहि बताउल गेल कि मिथिला मे युवतिक विवाह पंजीकारक राय स तय कैल जाइत अछि। युवतिक इच्छा एहि ठाम कोनो मायने नहि रखैत अछि। एहि तथ्य कए ब्राउन बहुत साफ तौर पर रखने छथि। ब्राउन कहैत छथि जे ओ मिथिला प्रवासक दौरान पंजीक विधिवत शिक्षा ल चुकल छथि। ओ एहि गप कए सेहो साफ करबाक प्रयास केलथि अछि जे मिथिला मे कहियो युवति कए पति चुनबाक अधिकार नहि रहल अछि। सीताक संबंध मे सेहो ब्राउनक मत स्पष्टï अछि। ओ कहैत छथि जे सीताक स्वयंवर नहि छल ओ एकटा सशर्त विवाह छल। इ सच अछि जे ओहि विवाह मे पंजीक कोनो व्यवस्था नहि छल, मुदा धणुष रामक बदला मे रावण उठा लैत त कि सीताक इच्छा रहितो राम स विवाह संभव छल? सीताक इच्छा हुनक विवाह मे कोनो मायने नहि रखैत छल। ब्राउल इ तर्क देलाक बाद आखिरी फैसला मिथिलाक लोक पर छोड़ैत कहैत छथि जे मेरे एहि मत स शायद मिथिलाक लोक सहमत नहि हेताह।
वैकसेनेलक शब्द मे कहल जा सकैत अछि जे मिथिला चित्रकला एकटा आंखिक भांति अछि जे समयक संग-संग अपना कए बदलैत रहल अछि, मुदा अपन मूल सिद्घांत स कखनो समझौता नहि केलक अछि। इ कला जगतक एकटा अद्भुत औजार अछि जेकरा स कलाकार अपन समाजक संग-संग पूरा विश्वक गुढ़ गप आ रिति-रिवाज कए चित्रक माध्यम स प्रस्तुत करैत आइल अछि। (1972,पृष्ठ-38) जे किछु हुए एतबा त अवश्य भेल अछि जे मिथिलाक संस्कृति कए दुनियाक सामने सर्वथा गलत तरीका स परिभाषित केल गेल अछि। आइ मिथिला चित्रकला अधिकतर एहन चित्र बनाउल जा रहल अछि, जेकर एतुका संस्कृति स कोनो लेनादेना नहि अछि। आवश्यकता अछि एहि चित्र क गंभीरता स शोध करबाक आ एकर अर्थक अधिकता कए समाप्त करबाक, नहि त इ चित्र हरदम लेल हमरा लोकनिक अज्ञानताक द्योतक बनल रहत।
लेखिका छवि झा पिछला तीस वर्ष स मिथिला चित्रकला कए अर्थ पर काज कए रहल छथि। संप्रति ओ ‘स्नेह छवि मिथिला स्कूल ऑफ आर्टÓ, दरभंगा क निदेशक छथि आ एकरा परिभाषित करबा मे लागल छथि। (इ आलेख पिछला साल मैथिलिक प्रथम ई-पत्रिका विदेह मे छपि चुकल अछि)


text: पटना : हिट भ गेल कृषि मंत्रीक ड़ीम प्रोजेक्ट। बिहारक किसान कए योजनाक जानकारी भेटल आ कृषि विभाग क अधिकारी कए ओकर फीडबैक। वैज्ञानिक सेहो मुफ्त मे सहलाह दइत रहला। कृषि वैज्ञानिकगांव की ओर कार्यक्रम स कृषि वैज्ञानिक आ विभाग कए अधिकारी खेत तक पहुंचलाह आ हुनका गांम तक ल जेबाक प्रयास सफल भेल। कृर्षि वैज्ञानिक खेत मे उतरि किसान कए सीधा आधुनिक खेतीक जानकारी देबा मे कोनो कोताही नहि बरतलाह। कृषि मंत्री लेल सबस पैघ चुनौती छल लगातार फरमान बावजूद अपन वातानुकुलित चेंबर स बाहर नहि निकलबाक आदत बनार चुकल अधिकारि लोकनि कए खेत तक आनब। अधिकारी आ वैज्ञानिक जखन खेत तक पहुंचला त किसानक दरबाजा खटखटाउल गेल। किसान सरकारक एहि योजना स पहिने त अचंभित भेलाह आ योजनाक लाभ लेबाक मे उत्सुकता नहि देखेलथि, मुदा धीरे-धीरे ओ एकर लाभ उठा खेत मे प्रयोग शुरू केलथि। कार्यक्रमक दौरान किसान वैज्ञानिकक गप ध्यान स सुनैत छथि, मुदा कृषि विभागक अधिकारी कए सुनेबा स नहि चुकैत छथि। कतेक ठाम त विभागक अधिकारी किसानक कोपभाजन बनला पर माफी तक मांगी लइत छथि। एहन अधिकतर कार्यक्रमक उद््रघाटन स्वंय कृषि मंत्री नागमणि करैत छथि। एकर लोकप्रियताक प्रमाण अछि जे किसान क गप सुनबा लेल एखन धरि एक दर्जन मंत्री, 70 स बेसी विधायक आ एक हजार स बेसी पंचायत प्रतिनिधि कार्यक्रम मे हिस्सा ल चुकला अछि। बामेतीक निदेशक आरके सहानेक कहब छैन जे प्रखंड स्तर पर आयोजित होइवाला एहि कार्यक्रम कए गाम स्तर पर ल जेबाक प्रयास भ रहल अछि।


text:
पटना। बिहार कए ऊर्जा क्षेत्र मे केंद्र महासनेस देलक अछि। बिहार मे अल्ट्रा मेगा पावर प्रोजेक्ट लगेबा लेल केंद्र तैयार भ गेल अछि। एहि योजना क तहत चार हजार मेगावाट स बेसी क बिजली उत्पादन केन्द्र बिहार मे स्थापित होएत। इ प्रोजेक्ट नालंदा जिला मे लगबाक संभावना अछि।
केन्द्रीय टीम अल्ट्रा मेगा पावर प्रोजेक्ट लगेबा लेल स्थान चयन करबा लेल पटना पहुंचल अछि। टीम क सदस्य ऊर्जा विभाग, जलसंसाधन विभाग, भूमि सुधार विभाग आओर बिहार राज्य विद्युत बोर्ड क अधिकारी क संग बैसार क हर संभावना पर मंथन क रहल छथि। स्थान चयन लेल दिक्कत इ अछि जे एहि प्रोजेक्ट लेल कम स कम 2400 एकड़ भूमि आ 120 क्यूसेक जल चाही। सेटेलाइट क सहयोग स भूमि क तलाश शुरू भ चुकल अछि। संभावना अछि जे जमीन नालंदा जिला मे उपलब्ध भ जाएत जाहि ठाम अल्ट्रा मेगा पावर प्रोजेक्ट लगाउल जा सकत। सूत्र कहैत अछि जे नालंदा मे जमीन त उपलब्ध भ जाएत मुदा जल उपलब्ध नहि अछि। विशेषज्ञ मुख्य रूप स एहि पर चर्च क रहल छथि। एहन मे एहि पर सेहो विचार भ रहल अछि जे गंगा नदी स नालंदा तक जल ल जाउल जाए जाहि स ओहि ठाम जल उपलब्ध कराउल जा सकए। ओना राज्यक अन्य स्थान पर सेहो जमीन ताकल जा रहल अछि।
मुख्यमंत्री नीतीश कुमार आ ऊर्जा मंत्री बिजेन्द्र प्रसाद यादव अल्ट्रा मेगा प्रोजेक्ट लेल काफी दिन स प्रयास क रहल छलाह। प्रदेश मे बिजली उत्पादन स संबंधित एहन प्रोजेक्ट आइधरि नहि लागल छल। एकरा लेल राज्य सरकारक बेगरता एहि स प्रकट होइत अछि जे बिहार इंफ्रास्टक्चर कए भूमि तकबा लेल मात्र एक सप्ताह क समय देल गेल अछि। केन्द्रीय टीम एक मास बाद फेर बिहार क दौरा करत आ पावर प्लांट लेल चयनित स्थलक निरीक्षण करत। सूत्रक कहब अछि जे भूमि उपलब्ध भेलाक बाद जल्द स जल्द इ प्रोजेक्ट बिहार मे लागब शुरू भ जाएत। ज्ञात हुए जे राज्य सरकार कए पिछला मास बाढ़ थर्मल पावर मे 50 फीसदी हिस्सेदारी भेटल आ पिछला सप्ताह बरौनी थर्मल लेल कोल लिंक देल गेल। दोसर दिस बिहार सरकार चौसा, बक्सर आ कजरा मे पावर प्लांट लगेबाक तैयारी सेहो शुरू क देलक अछि। ओना एकरा लेल एखन धरि कोल ब्लाक नहि भेटल अछि। बिहार राज्य विद्युत बोर्ड क जनसंपर्क निदेशक हरेराम पाण्डेय क कहब अछि जे अल्ट्रा मेगा पावर प्रोजेक्ट लगलाक बाद प्रदेश क बिजली समस्या एकटा इतिहास बनि जाएत। केन्द्रीय टीम मे केन्द्रीय विद्युत प्राधिकरण क निदेशक पीडी शिवाल, सचिव एमएस पुरी, मुख्य अभियंत अरुण कुमार जैन, पावर फाइनेंस कारपोरेशन क सलाहकार डीके गोल्होत्रा सहित अन्य अधिकारी शामिल छथि।
maithili news, mithila news, bihar news, latest bihar news, latest mithila news, latest maithili news, maithili newspaper


text: पटना । बिहार राज्य आवास बोर्ड तत्काल नव आवास नहि बनाउत। बोर्ड कंकड़बाग मे कामर्शियल काम्प्लेक्स आ बहादुरपुर मे एम्यूजमेंट पार्क बनाउत। उपमुख्यमंत्री सह नगर विकास मंत्री सुशील कुमार मोदी कहला जे बहादुरपुर हाउसिंग कॉलोनी आ कंकड़बाग रेंटल फ्लैट कए हायर पर्चेज पर निबटाउल जा रहल अछि। एकर अतिरिक्त आवास बोर्ड कए निर्देश देल गेल अछि जे ओ राज्य क विभिन्न हिस्सा मे बोर्ड क व्यावसायिक इस्तेमाल योग्य जमीन क पहचान करे ताकि ओकरा स्कूल, अस्पताल आदि क लेल देल जा सके। मोदी कहला जे कंकड़बाग मे कामर्शियल काम्प्लेक्स बनेबा लेल निविदा भ चुकल अछि। 10.51 करोड़ मे अल्ट्रा होम्स कए जिम्मा सौंपल गेल अछि। बहादुरपुर मे साढ़े आठ एकड़ जमीन पर एम्यूजमेंट पार्क क निर्माण क प्रस्ताव अछि। गया क मुस्तफाबाद मे 17 एकड़ जमीन पर आवासीय कॉलोनी क निर्माण भ रहल अछि। पटना, आरा, दरभंगा, समस्तीपुर, छपरा, पूर्णिया, भागलपुर, गया और सासाराम मे कुल 2869 एकड़ जमीन क अर्जन कैल गेल अछि। एहि प्रकारे विभिन्न आय वर्गक लेल निर्मित 11 हजार 635 फ्लैट मे स 3581 फ्लैट अनावंटित अछि। सर्वाधिक पटना मे 1262 आ डालमियानगर मे 1112 फ्लैट क आवंटन नहि भ सकल अछि। पटना क बहादुरपुर मे 3872 आवासीय इकाइक निर्माण भेल अछि, जाहि मे 1776 पर अतिक्रमण अछि। ओ कहला जे बोर्ड पर बीमा कंपनी क 24 करोड़ आ राज्य सरकार क 68 करोड़ देनदारी अछि।


text:
मैथिल ठीकेदार
विचार आलेख – प्रवीण नारायण चौधरी
आइ-काल्हि ई शब्द खूब पोपुलर भऽ गेल अछि। स्वयंभु नेता आ ठीकेदार आदि शब्द ओहि व्यक्ति लेल प्रयोग कैल जाएत अछि जे समाज लेल त्यागपूर्ण कर्म करैत अछि। ओकरा ई चिन्ता होएत छैक जे आखिर हमर संस्कृति आ सभ्यता एतेक प्राचीनकाल सँ स्थापित रहितो वर्तमान समय मे विपन्नताक कोना शिकार बनि गेल अछि। ओ अपन भाषा, साहित्य, संस्कार आ लोकसंस्कृति केर रक्षार्थ जे-जतेक सामर्थ्य सँ लागल रहैत अछि। ओकरा न पदक लोभ छैक, न नेतागिरी करबाक कोनो शख छैक, बस ओ केवल अपन सनातन स्वरूप मिथिला प्रति सदिखन चिन्तनशील रहैत व्यक्तिगत विकास सँ काफी ऊपर उठिकय जे-जतेक संभव होइक, अपन जीवनकाल मे एहि सिद्धभूमि मिथिला लेल करैत मुक्ति पेबाक चेष्टा मे रहैत अछि। तेकरा व्यक्तिगत विकास मे रत एकटा तथाकथित जाग्रत मैथिल समाज नामकरण करैत भेटाएत अछि, “मैथिल ठीकेदार” सँ।
वास्तविक ठीकेदार एहि सब सँ काफी दूर कोनो न कोनो राजनीतिक दल केर चमचागिरी करैत राज्य केर कोष सँ आबन्टित राशि केँ जैड़ सँ छीप धरि लूटबा मे लागल रहैत अछि आर केकरो कानो-कान खबड़ियो तक नहि लगैत छैक। कहियो मनरेगाक पाइ, कहियो इन्दिरा आवास तऽ कहियो प्रखंड सँ बाँटल जायवला राहत स्वरूप खरात या फेर वृद्धा पेन्सन हो वा किसान वास्ते सिंचाई निमित्त डिजल केर कूपन, लूट बिना वर्तमान राज्य केर कोनो टा काज नहि चलैत छैक। एतेक तक जे लूट आ भ्रष्टाचार सँ दूर रहयवला विद्याक मन्दिर मे सेहो लूटबाक आ भ्रष्टाचार करबाक कइएक टा योजना लागू कैल जा चुकल छैक आर ओहो मे सत्ता संयंत्र केर संचालन वास्ते अपन लोक केँ शिक्षा समिति केर माध्यम सँ हरेक पंचायत मे आरम्भ कैल जा चुकल छैक। अरे! ठीकेदारक तऽ बात छोड़ू, ओकर लगुआ-भगुआ जे दिन-राति ओकरा संग चमचइ मे व्यस्त रहैत अछि, लूट-खसोट मे हिस्सेदारी पबैत माँरहि सँ तिरपित रहयवला कन्हा कुकूर बनैत अछि, ई सब क्लीन स्वीफ्ट करैत सब मैच अपना पक्ष मे करैत रहैत अछि। कारण ओकरा रोकनिहार कियो कतहु नहि छैक, न क्षेत्ररक्षक, न बाउलर आ नहिये कोनो कप्तान। बस एकतर्फी विश्व चैम्पियन टीम आर दोसर तरफ नदारद मैदान। तखन यथार्थ भूमि पर बिना अपोजिशन मैच कोना हेतैक, ताहि लेल पक्ष-विपक्ष ओहि लूटनिहार सब मे अलग-अलग दल बनल छैक। एकरे नाम थिकैक बिहारी राज्य सत्ता अन्तर्गत मिथिला!
वर्तमान मानव समाज मे अनुशासन या ज्ञान शिक्षाक उद्देश्य प्राथमिक तौर पर तऽ नहिये टा छैक, कारण पेटबे कि लोटबे – मिथिलाक ओहि लोभी ब्राह्मणवर्गक एक अत्यन्त तुच्छ कूचाइल मुदा दरिद्री सँ संघर्ष करबाक बाध्यताक समान देखाएत अछि जे कतहु भोज भेल तऽ भैर पेट पहिने खाउ, आर फेर लोटे-लोटा भैरकय घरक आन सदस्य जिनका नोतल नहि गेल छल तिनका लेल लऽ जाउ… वा फेर संग्राही प्रवृत्ति सँ ओ संग्रहित भोजन बाद मे फेर अपने खायब तऽ जय्ह एक साँझक खर्च बचि जायत, किछु एहेन प्रवृत्तिक प्रदर्शन करब आइ धरि मिथिला मे कायम देखाएत अछि। हलांकि आब लोक गामक सीमा नहि नांघत वा जतेक उपलब्ध अछि ओतबे मे आत्मसंतोष केर लाभ अर्जित करत… ई सब नियम गेल तेलहंडी मे… आब जतय स्वाभिमानसंपन्न जीविकोपार्जनक अवसर भेटत ओतय जायब सहज छैक। संचार मे विकास केर बात कतहु मिथिला समान कूशाग्र संस्कारी लेल पाछू रहि सकतैक! जहिया जहतर-पहतर हिमाली नदी सबहक पानि पसैर जाएक तहियो नावे सही मुदा संचार मे मिथिलाक लोक पाछू नहि छल। तखन न एतुका पाण्डित्य परंपराक दर्शन दूर-दूर धरि चर्चित भेल! तखन न एतुका लोकसंस्कार केँ साक्षात् वेद केर निरूपित करयवला कहल गेल! याज्ञवल्क्य केर संहिता केवल मिथिलहि तक सीमित रहल से बात कदापि नहि छैक।
खराबी मे खराबी एहि पलायन सँ यैह देखाएछ जे लोकसंस्कृति आ लोकचर्या मे दिन-रातिक अन्तर आबि गेल अछि आर याज्ञवल्क्यक ओ दावी जे मिथिला मे जेना लोकचर्या होयत से वेद केँ निरूपित करत आबो सच अछि ई कहबा मे अतिश्योक्ति होयत। कारण आइ प्रवास पर रोजी वास्ते निकलल मैथिल चाहे ओ ब्राह्मण होएथ वा गैर-ब्राह्मण, सब विदेही सँ भयंकर देही बनिकय मात्र आ मात्र धनसंग्राही आ व्यक्तिगत विकास केर होड़ मे फँसि गेल छथि। हुनका मे समाजक यथार्थ समस्याक दर्शन कम आ ठीकेदार-स्वयंभु नेता सबहक दर्शन बेसी होएत छन्हि। कारण ओ घर सँ दूर, अपन भाषाक अपनहि शत्रु, मिथिला लोकसंस्कार सँ घोर वितृष्णा मे आ मायाक चांगूर सँ चँछायल – सदिखन अपन आसपास कैल जा रहल प्राकृतिक न्यायपूर्ण आयोजन सँ मूल तरफ लौटबाक क्रियाकलाप वा प्रयास सँ हुनका लोकनि मे एकटा अजीब घृणा आ खौंझाहट घर करैत छन्हि, यैह कारण छैक जे ओ अपन कर्तब्यविमूढता सँ विमुख दोसराक चरित्र-चित्रण मे बेसी लगैत छथि। वांछित छैक जे अपन भागक देनदारी मातृभूमिक प्रति समर्पित करू। दोसराक चरित्र-चित्रण सँ अहाँ केकर कल्याण कय रहल छी एहि पर कखनहु सोचू। जेकरा ठीकेदार कहैत छी ओकर त्याग छैक, ओहेन लोक आरो होय आ मिथिलाक जिन्दाबाद होय, ई कामना करू। बरु ओहने ठीकेदारी कहियो स्वयं सेहो कय केँ देखियौक। यथार्थ दर्शन करब आर खसैत अस्मिता केँ पुनः सम्हारब हमरा लोकनिक साझा दायित्व थीक।
टंगघिच्चा बनि अपनहि मे अपने माथ भिड़बैत रहब आ चैत-चिक्का खेलायत रहब – ई सब मनोरंजनात्मक क्रीड़ा धरि जायज छैक। पुराण कहैत छैक जे बरद केँ अपन २०० जन्मक कथा मोन रहैत छैक। देखैत हेबैक जे कुट्टी-सानी-गुरा आदि भोजनाहार ग्रहण केलाक बाद ओ सब कनीकाल पाउज करैत अछि। तेकर बाद ओ सब एक-दोसर केँ दिशि ताकि सींग भिड़बैत क्रीड़ा करैत रहैत अछि। मुदा क्रीड़ा सँ पूर्व बरदक ओहि स्वभाव पर गौर करू जे कोना हर मे जोतल गेलाक बाद सौंसे चास केँ जोतिकय हराठक बरद बनि अपन बथान धरि अयबा काल धरि बीच मे केकरो देखइ तक नहि चाहैत अछि, मात्र कुट्टी-सानी-गुरा आदि नाएद मे भोग लगेनिहार केँ तकैत पहिले त्वदियं वस्तु गोविन्दं तुभ्यमेव समर्पितम् करैत आहार ग्रहण करैत अछि आ तखन पेट भरय तऽ संसार सूझय केर तर्ज पर आगाँ बढि क्रीड़ा करैत अछि। जँ अहाँ गृहस्थीक जीवन मे रहनिहार सुच्चा मैथिलपुत्र थिकहुँ तऽ अपन जिम्मेवारी पूरा केलाक बादे कोनो क्रीड़ा मे धरिया खोलि कय कुस्ती करू, एहि सँ सब केँ प्रसन्नता भेत आ चास-बास सब हरियर रहत।
हरिः हरः!!


text:
वाङ्गारी माथाई
वाङ्गारी माथाई ( /wænˈɡɑːriː/ /mɑːtˈaɪ/) (१ अप्रैल १९४० – २५ सितम्बर २०११) एक अन्तर्राष्ट्रिय जानल मानल केन्याक वातावरणीय विज्ञ राजनैतिक समाजसेवी आ नोबेल पुरस्कार विजेता छल । हुनकर प्रारम्भिक शिक्षा संयुक्त राज्य अमेरिकाक माउन्ट सेन्ट कोलास्टिका आ पिट्सबर्ग विश्वविद्यालय आ केन्याक नैरोबी विश्वविद्यालयमे भेल छल । अफ्रिकामे मामा मिति (वृक्षक माता) नामसँ माथाई चर्चित छल जकर जन्म सन् १९४० मे केन्याक नायरीमे भेल छल । ओ ग्रीन बेल्ट आन्दोलनक संस्थापक आ महिला अधिकारक लेल लड़निहार प्रसिद्ध केन्याली राजनितिज्ञ आ समाजसेवी छल । ओ साल सन् २००४ मे नोबेल पुरस्कार प्रदान कएल गेल छल । ओ नोबेल पुरस्कार प्राप्त केनिहार पहिल अफ्रिकी महिला छल |
जीवन[सम्पादन करी]
ओ अमेरिका आ केन्यामे उच्चशिक्षा अर्जित केनए छल । सन् १९७० क दशकमे माथाई ग्रीन बेल्ट आन्दोलन नामक गैर सरकारी सङ्गठनक आरम्भ करि पौधरोपण, पर्यावरण संरक्षण आ महिलासभक अधिकारक लेल ध्यान देनए छल । सन् २००४ मे सतत विकास, लोकतन्त्र आ शान्तिक लेल अपन योगदानल कारण ओ नोबेल शान्ति पुरस्कार प्राप्त केनिहार पहिल अफ्रिकी महिला आ पहिल पर्यावरणविद् बनल । वर्ष २००५ मे हिनका भारत सरकार जवाहर लाल नेहरू पुरस्कारसँ सम्मानित केनए छल ।
ओ सन् २००२ मे केन्याक सांसद बनल आ केन्याक सरकारमे मन्त्री सेहो रहल ।[१][२]
सन्दर्भ सामग्रीसभ[सम्पादन करी]
- ↑ "नोबेल पुरस्कार विजेता वंगारी मथाई का निधन", लाइव हिन्दुस्तान, २६ सितम्बर २०११, अन्तिम पहुँच २८ अप्रैल २०१४।
- ↑ ए जमाल (२६ सितम्बर २०११), अनवर अशराफ़, सम्पादक, "नोबेल विजेता वंगारी मथाई का निधन", वर्ल्ड न्यूज़, अन्तिम पहुँच २८ अप्रैल २०१४।
|shortlink=प्यारामिटर ग्रहण नै केलक (सहायता)


text:
— इला झा।
सुरुचि एक कर्तव्यपरायण, मृदुभाषी स्त्री रहथि। अपन पति आ पाँच सालक बेटा संग बहुत खुशहाल जिनगी बितैत रहैन। ओ पाककला मे सेहो सिद्धहस्त रहथि। अपन स्वादिष्ट भोजन सँ सभक मोन पर राज करथि। पति आ पूरा परिवार हुनका पाबि गर्वित रहनि।
एकाएक हुनक जिनगी मे अप्रत्याशित घटना भेलैन। हुनक पति गंभीर रुपे बिमार पड़लथि। बहुतो अस्पतालक चक्कर के बादो ओ हुनका बचा नहि सकलथि। ओ किंकर्तव्यविमूढ़ रहथि, आँखिक आगु बस अन्हार रहनि। आब हुनक आगू जीवनयापन आ एकमात्र बेटाक शिक्षाक
समस्या रहैन। तखनहि हुनक मन मे कैटरिंग सर्विस चालू करबाक विचार एलनि। ओ अपन बूढ़ दादी के हृदय सँ धन्यवाद देलथि, विवाह सँ पहिने भोजन बनेनाइ जरूर एबाक चाही ताहि पर हुनक बहुत जोर रहैन। शनैः-शनैः ओ पाककला मे निपुण भेल गेलथि।
हुनक कैटरिंग सर्विस चलि पड़लैन। बहुत डिमांड आब’ लगलनि। ओ अपन बेटा के उच्च शिक्षा देलथि। ताहि सँ नीक नौकरी भेलैन आ संगहि विवाह सेहो भ’ गेलैन। बेटा अपन पत्नी संग अपन कार्यस्थल पर चलि गेलथि। किछु दिन बाद सुरुचि बेटा पुतौहु सँ भेंट कर’ दोसर शहर पहुँचलथि। ओ सुस्वादु भोजन बना बेटा पुतौहु के खुआबथि। पुतौहु के रवैया भनसाघरक प्रति उदासीन रहनि। अपन सासु के कोनो मदद नहि करथि। सब्जी कटनाइ वा घरक कोनो काज नहि करथि।सासु सेहो हुनका अहि विषय मे किछु नहि कहथि।
एक दिन बेटा कहलकैन जे हमर विवाहक वर्षगांठ के दिन बाॅस हुनक पत्नी आ किछु आफिस के लोक भोजन पर निमंत्रित छथि। माय तरह तरहके व्यंजन बनब’ मे जुटि गेलीह ।भोरे उठि पूजा-अर्चना के बाद चुपचाप खाना बनबैत रहथि। एकाएक बेटा – पुतौहु के बीच जोर जोर सँ वार्तालाप सुनाई देलकैन। आइ के दिन दुनु मे झगड़ा सँ आहत भेलथि। पुतौहु कहैत रहथि जे साउस नीक खाना बनबैत छथि, परन्तु पढ़ल नहि छथि, मेहमान के सोझा नहि आबथि। मेहमान लग ओ समस्त भोजन स्वयं बनेलीह से कहती ताहि सँ हुनका सभक बीच वर्चस्व बनि जेतैन। परन्तु यदि कियो व्यंजन बनेबाक विधि पूछत त’ हम की कहबै। ओ शर्त रखलथि जे सासु अप्पन कोठरी सँ मेहमान केँ गेलाके बादे बाहर होइथ। सुरुचि सब सुनि लेलथि, मन आहत भेलैन। पूरा भोजन बनेलाके बाद गाजर केँ हलुआ मे ऊपर सँ कटल मेवा छीट’ केँ आदेश देलथि। ओ आराम कर’ लेल अपन कोठली मे चलि गेलथि, हुनका आब नहि बजैल जाइन से कहि आगु बढ़लथि।
हुनका मेहमान सब जे भोजन करैत रहथि,हुनक प्लेटक आवाज सुनाइ दैत रहनि। तखनहि कोठरी खटखटेबाक आवाज एलनि। ओ अपन मोचड़ायल साड़ी ठीक करैत दरवाजा खोललथि। सामने मे एकटा संभ्रांत व्यक्ति के अपन पत्नी संग ठाढ़ पओलथि।देखला सँ ओ बहुत धनवान लगैत रहथि। ओ व्यक्ति अपन पत्नी के चाची के पैर छूब’ कहलखिन। अपनहुँ प्रणाम करैत कहलथि जे हुनकर बनाओल सुस्वादु भोजनक स्वाद ओ कहियो नहि बिसरि सकैत छथि।जखन ओ आठ साल के रहथि तखन हुनक माय बहुत बिमार रहैन, पिताक आदेश सँ चाचीक कैटरिंग सँ खाना लाबथि, संगहि माथ फेरि वात्सल्य स्नेह सेहो भेटैत रहनि। ओ हुनक बेटाक बाॅस रहथि।चाची सँ आग्रह रहैन जे स्वादिष्ट गाजर के हलुआ पैक क’ देथि। ओ सुरूचि के देखि बहुत आनन्दित रहथि, हुनका अपन घर आबि कृतार्थ कर’ लेल कहलथि। बेटा चुपचाप ठाढ़ रहैन आ पुतहु लाज सँ सिमटल रहैन।
परन्तु अतिथिगण के गेलाके बाद पुतहु मे बदलाव एलनि। अपन सासुक प्रतिष्ठा केँ देखि बहुत प्रभावित भेलीह।दोसरे दिन सँ सासु केँ भनसाघर मे मदद कर’ लगलीह।स्वेच्छा सँ भोजन बनेनाइ सेहो सीख’ लगलीह।


text:
होली माहात्म्यः आध्यात्म आ व्यवहार
– प्रवीण नारायण चौधरी
हिन्दू शास्त्रमतानुसार हिरण्याकशिपु नामक एक अतिमहात्त्वाकांक्षी राजा छलाह जिनक इच्छा सभ सँ महान लोक बनबाक छलन्हि। एहि इच्छाक पुर्तिलेल ओ घोर तपस्या कयलन्हि आ ब्रह्माजी सँ वर प्राप्त कयलन्हि। ब्रह्माजी हुनक भक्तिपूर्ण कठोर तपस्यासँ प्रसन्न भेलापर हुनका एहेन इच्छा पुर्ति करैक वर देलन्हि जाहि अनुसारे हिरण्याकशिपु के नहि कोनो मानव नहि कोनो जानवर मारि सकैत छल, नहि घरमे नहिये बाहरमे मारि सकैत छल, नहि दिनमे नहिये राइत मे मारि सकैत छल, नहि तऽ अस्त्र सऽ नहि शस्त्र सऽ मारि सकैत छल, नहि भूतल – नहिये पातालमे आ नहिये आकाशमे मारि सकैत छल। हुनक ई वर प्राप्त भेला उपरान्त, हिरण्याकशिपु केँ कोनो विधिसँ मरब असंभव भऽ गेलैक आ एहि कारणे ओ अति अभिमानी बनि गेलाह। आब ओ अपन प्रजासँ हुनकहि भगवान् समान पूजा करय लेल आदेश जारी कय देलन्हि। सभकेओ हुनकर एहि आदेशकेँ पालन करय लागल सिवाये हुनक अपन पुत्र जिनक नाम प्रह्लाद छल – ओ विष्णु भगवान् केर परम भक्त छलाह।
हिरण्यकशिपु एहि बातसँ बहुत क्रोधित भेलाह – अनेको प्रकार सँ अपन पुत्र केँ बुझेला – लोभ-लालच देलाह लेकिन प्रह्लाद हुनक एहि बात सभ सँ टस्स सऽ मस्स नहि होइत अपन अखण्ड भक्ति भगवान् विष्णुमे बनेने रहलाह आ उलटा अपन पिताकेँ अनेको प्रकार सँ झूठ अभिमान केर त्याग करैत समस्त ब्रह्माण्डकेँ एकमात्र स्वामी परमेश्वरक शरणकेर महत्त्व बुझबैत हुनकहि भक्ति करबाक लेल कारुण्य भावसँ बेर-बेर अनुरोध कयलाह। लेकिन हिरण्यकशिपु अपन तेज वरकेर अभिमानमे चूर सत्यकेँ स्वीकार करब तऽ दूर, ओ अपनहि भक्तिमान् पुत्र प्रह्लाद केँ मारय लेल फरमान सेहो दऽ देलाह। एहि लेल हिरण्यकशिपु अपन बहिन होलिका जिनका लग एक विशिष्ट वर भेटल छलन्हि जे केहनो आगिके असर हुनका पर नहि पड़त ताहि वरकेर उपयोग करैत प्रह्लादकेँ अपन कोरामे राखैत अग्निकुँडमे प्रवेश करय लेल कहलखिन – लेकिन प्रह्लाद सहज भाव संग अपन ईष्ट भगवान् विष्णुकेर नाम-सुमिरन करैत रहलाह आ ईश्वरक लीला जे होलिका स्वयं जैर के खकस्याह भऽ गेलीह आ प्रह्लाद ताहि कुँड सँ हँसैत बाहर निकैल अयलाह।
होलिका दहन केर इतिहास
हिन्दू धर्मप्रथा मे होली मनेनाय होलिका केर मृत्यु उपरान्त करबाक परंपरा रहल छैक। होलीक दिन सँ पूर्व-सन्ध्यापर काठक ढेरीमे आगि लगाकय होलिका दहन करबाक परंपरा रहल छैक। जे दोसर लेल खधाइर खूनैत अछि ओ स्वयं ओहीमे खसैत अछि – एहि भावना केँ संग होलिका दहन केर पवित्र संवाद यैह छैक जे कथमपि दोसर लेल अहित नहि सोची, किऐक तऽ दोसरकेँ अहित हेतै नहि हेतै अहाँक अहित जरुर भऽ जायत। तहिना भक्त-जनकेँ अपन ईष्टमे विश्वास प्रह्लाद समान अटूट रखबाक विशेष प्रेरणाक संग होलिका दहन केर परंपरा रहल छैक।
कहबी छैक:
*विष्णु स्वयं ओहि अग्निकुंडमे आबि प्रह्लादकेर रक्षा कयलन्हि।
*ब्रह्मा होलिका केँ अपन रक्षाक लेल अवश्य अग्नि सँ कोनो हानि नहि होयबाक वरदान देने छलाह, कदापि एहि लेल नहि जे ओ एहि वरदान सँ दोसर केकरहु हानि पहुँचाबैथ – अतः वरदान विशेष परिस्थितिमे निष्प्रभावी बनि गेल आ प्रह्लाद सुरक्षित रहि गेलाह जखन कि गलत भावना आ वरदानकेर दुरुपयोग केनिहैर होलिका जैर के खाक भऽ गेलीह।
*यदा-कदा (भारतवर्ष केर किछु भागमे) इहो मान्यता छैक जे होलिका केँ अपन भाइ केर अभिमान नीक नहि लगलन्हि आ हुनक परिधान जे विशिष्ट आशीर्वादित छल ताहि परिधान केँ ओ दयावश प्रह्लादकेँ पहिरा देलीह आ अपन जान दैत ओ प्रह्लाद समान सच्चा भक्तकेर रक्षा करैत ईश्वर मे समा गेलीह। हुनक ओढनीजे विशिष्ट छलैन ताहिकेर उपयोगिता ओ भक्त प्रह्लाद लेल समर्पित करैत ईश्वरमे समा गेलीह।
होली के इतिहास
होलिका केर भस्म भेला उपरान्त आरो विभिन्न विधिसँ पहिले हारल-थाकल हिरण्यकशिपु आब स्वयं द्वारा अपन भक्त-पुत्र आ अपन फरमानक अवहेलना कयनिहार प्रह्लादकेँ दण्ड देबाक लेल फाँड़्ह बान्हि प्रह्लादकेँ खम्भामें बान्हि देलक आ तेकर बाद भरल सभामे अट्टहास करैत अभिमानकेर चरम-प्रदर्शन करैत चुनौती देबय लागल जे देखी जे आब प्रह्लाद केँ कोन भगवान् बचबैत छथिन आ हमर वरदान केर चलते के हमर कि बिगाड़ैत अछि – एहि तरहें ओ प्रह्लादकेँ कहैत रहलाह आ प्रह्लाद मुस्कुराइत हुनका सँ सद्बुद्धि प्राप्त करय लेल निवेदन करैत रहलाह – अपन प्रिय भगवान् केँ नाम भजन करैत रहलाह –
श्रीमन्नारायण-नारायण हरि-हरि!
हरे कृष्ण हरे कृष्ण कृष्ण कृ्ष्ण हरे हरे।
हरे राम हरे राम राम राम हरे हरे॥
हिरण्यकशिपु केर क्रोधक सीमा आरो बढैत गेलैक आ अन्ततः ओ पूछैत छथि जे बता तोहर भगवान् कहाँ छथुन आ कोना बचेथुन – प्रह्लादक ऊपर खड्ग तानि संहार लेल गेलाह हिरण्यकशिपु आ तखनहि प्रह्लाद केँ एतेक कहिते जे भगवान् सर्वत्र छथि – अहाँमें, हमरामें, एहि खंभामें… तुरन्त भगवान् ताहि घड़ी ओही खंभाकेँ फाड़िकय प्रगट होइत, नहिये नर नहिये जानवर बल्कि आधा-नर आ आधा जानवर – नरसिंह केर रूपमें अयलाह आ भयंकर गर्जना करैत हिरण्यकशिपु केँ पकड़ि हाथ सँ तरुवारि छीनि फेंकि नहि कोनो अस्त्र नहि कोनो शस्त्र (नंङ्गसँ) – नहिये दिन आ नहिये राइत (संध्याकाल) – नहिये घरमे नहिये बाहरमे (चौखटपर) – नहि जल, नभ, नहि थल (जाँघपर) आ समस्त वरदानकेँ सम्मान करैत अपन भक्तकेर रक्षा लेल अभिमानी हिरण्यकशिपुकेँ चीड़-फाइड़ मारि देलन्हि आ हुनक खूनसँ अपने इच्छे होली खेलाइत अपन सनातन सिद्धान्त “जे धर्मके रक्षार्थ हम एहि पृथ्वीपर प्रकट होइत रहब” से वचन पूरा कयलन्हि। एहि तरहें अभिमान केँ चूर करैत भक्तक रक्षा करनिहार भगवान्केँ जयकारा सँ चारूकात अनघोल भऽ गेल। त्रसित जनता घोर अभिमानी राजा सँ मुक्ति पयलन्हि आ भक्तिमान राजा प्रह्लाद गद्दीपर आरोहण कयलाह।
एहि तरहें परंपरागतरूपमें भारतीय उपमहाद्वीपमें हिन्दूक एक अत्यन्त महत्त्वपूर्ण पावैन केर रूपमे होली मनाओल जाइछ। हरेक होलीमे लोक यैह सीख आ प्रेरणा पबैछ जे अभिमानक विरुद्ध – असत्य आ मिथ्याचारकेर विरुद्ध एक नव संकल्प लेल जीवनमे नव शक्तिकेँ संचरण हेतु होली मनाबैत छथि।
हरिः हरः!


text:
नल-दमयन्ती
नल आ दमयन्तीक कथा भारतक महाकाव्य, महाभारतमे आवैत अछि।
युधिष्ठिरक जुवामे अपन सभ-किछ गुमाके अपन भाइसभक साथ वनवास करनाए पडल छल। ओही ठाम एकटा ऋषि हुनका नल आ दमयन्तीक कथा सुनौलक्।
नल निषध देशक राजा छल। ओ वीरसेनक पुत्र छल। नल बडका वीर छल आ सुन्दर सेहो। शस्त्र-विद्या तथा अश्व-सञ्चालनमे ओ निपुण छल। दमयन्ती विदर्भ (पूर्वी महाराष्ट्र) नरेशक मात्र पुत्री छल। ओ सेहो बहुत सुन्दर आ गुणवान छल। नल ओकर सौन्दर्यक प्रशंसा सुनि ओकरासँ प्रेम करै लगल। हुनकर प्रेमक सन्देश दमयन्तीक पास बड कुशलतासँ पहुँचेलक् एकटा हंस। आ दमयन्ती सेहो अपन ओ अनजान प्रेमीक विरहमे जलै लगल।
ई कथामे प्रेम आ पीडाक एहन प्रभावशाली पुट अछि कि भारतके ही नै देश-विदेशक लेखक आ कवि सेहो एहीसँ आकर्षित भेल बिन नै रहि सकल। बोप ल्याटिनमे तथा डीन मिलमैन अङ्ग्रेजी कवितामे अनुवाद करि के पश्चिमक सेहो ई कथासँ भली भान्ति परिचित करौने अछि।
विदर्भ देशमे भीष्मक नामक एक राजा राज्य करैत छल। हुनकर पुत्रीक नाम दमयन्ती छल। दमयन्ती लक्ष्मीक समान रूपवती छल। ओही दिन निषध देशमे वीरसेनक पुत्र नल राज्य करैत छल। ओ बडका ही गुणवान्, सत्यवादी तथा ब्राह्मण भक्त छल। निषध देशसँ जे लोग विदर्भ देशमे आवैत छल, ओ महाराज नलके गुणसभक प्रशंसा करैते छल। ई प्रशंसा दमयन्तीक कान धरि सेहो पहुँचल छल। एही तरह विदर्भ देशसँ आवै वाला लोग राजकुमारीक रूप आ गुणसभक चर्चा महाराज नलक समक्ष करैत छल। एकर परिणाम ई भेल कि नल आ दमयन्ती एक-दोसरके प्रति आकर्षित होएत गेल।
कथा[सम्पादन करी]
महाभारतमे धर्मराज युधिष्ठिरक आग्रह करै पर महर्षि बृहदश्व नल-दमयन्तीक कथा सुनौलक्-
धर्मराज ! निषध देशमे वीरसेनक पुत्र नल नामक एक राजा भ चुकल अछि। ओ बड गुणवान्, परम सुन्दर, सत्यवादी, जितेन्द्रिय, सभक प्रिय, वेदज्ञ एवं ब्राह्मणभक्त छल। हुनकर सेना बहुत बड छल। ओ स्वयं अस्त्रविद्यामे बहुत निपुण छल। ओ वीर, योद्धा, उदार आ प्रबल पराक्रमी सेहो छल। हुनका जूआ खेलैके सेहो किछ-किछ शौक छल।
ओही दिनसभमे विदर्भ देशमे भीम नामक एक राजा राज्य करैत छल। ओ सेहो नल के समान ही सर्वगुण सम्पन्न आ पराक्रमी छल। ओ दमन ऋषिक प्रसन्न करि के हुनकर वरदानसँ चार सन्तानसभ प्राप्त केने छल—तीन पुत्र आ एक कन्या। पुत्रसभक नाम छल—दम, दान्त, आ दमन। पुत्रीक नाम छल—दमयन्ती। दमयन्ती लक्ष्मीक समान रूपवती छल। ओकर नेत्र विशाल छल। देवतासभ आ यक्षसभमे सेहो ओहन सुन्दरी कन्या कतौ देखै मे नै आवैत छल। ओ दिनसभ कतेक ही लोग विदर्भ देशसँ निषध देशमे आवैत आ राजा नलक सामने दमयन्तीक रूप आ गुणक बखान करैत छल। निषध देशसँ विदर्भमे जाए वाला सेहो दमयन्ती के सामने राजा नल के रूप, गुण आ पवित्र चरित्रक वर्णन करैत छल। एही प्रकार दुनु के हृदयमे पारस्परिक अनुराग अङ्कुरित भ गेल।


text:
प्रशांत सिन्हा
पटना । बिहार मे यूआइडी (यूनिक आइडेंटिफिकेशन) कार्ड आइ स बनब शुरू भ गेल। एहि लेल डाकघर मे लंबा कतार लागल अछि। डाक घर मे इ मुफ्त मे बनाउल जा रहल अछि। एकर शुरुआत पटना क जीपीओ मे भेल। जीपीओ आ बांकीपुर डाकघर स शुरुआत क बाद प्रथम फेज मे राज्य क 40टा प्रधान डाकघर आओर दोसर फेज मे 160टा डाकघर मे यूआइडी बनत।
यूआइडी कार्ड बनेबा लेल व्यक्ति क नाम, पता, पिता-माता/अभिभावक क नाम, जन्मतिथि, उम्र, लिंग, आवासीय पता, फोन/मोबाइल नंबर, बैंक एकाउंट क नंबर आदि भरबाक अछि। फॉर्म‘यूआइडी डॉट एनआइसी डॉट इन’ स सेहो डाउनलोड कए सकैत छी, मुदा ओकरा जमा करबा लेल आ कार्ड बनेबाक लेल डाकघर जेबाक जरूरी अछि। ओहि ठाम अहांक चेहरा क फोटो लेल जाएत, दूनू हाथक दस टा अंगुरी क प्रिंट दूनू आंखिक फोटो सेहो लेल जाएत। एकर अलावा एहि कार्ड बनेबा लेल आवेदक लग मे अपन निवास स्थान क कोना आइडी प्रूफ होएब अनिवार्य अछि। अगर अपन कोनो आइडी प्रूफ नहि अछि त मुखिया, सरपंच या कोनो एहन व्यक्ति क जिनकर पहचानपत्र हुए, ओकर छाया प्रति क आधार पर कार्ड बनाउल जाएत। एकरा लेल लिए कार्डधारक स आवेदन पत्र पर हस्ताक्षर करबाउल जाएत।
इ कार्ड बनलाक बाद भारत मे व्यक्ति क पहचान यूआइडी पर अंकित विशेष नंबर स होएत। कार्ड पर 16 डिजिट क नंबर होएतजाहि मे अंगरेजी क शब्द आ अंक क गणितीय नंबर देल रहत। एहि नंबर स व्यक्ति क पहचान होएत। इ नंबर रैंडम होएत। एक-दोसर क सीरियल स मेल नहि होएत।
मोबाइल कनेक्शन लेबा लेल, गैस कनेक्शन लेबा लेल या बैंक एकाउंट आदि खोलेबाक लेल सिस्टम मे नंबर देला पर व्यक्ति क बारे मे तमाम तरह क जानकारी मिनट मे भेट जाएत।
यूआइडी कार्ड एक्सेस करबा लेल बिहार क सबटा मोबाइल कंपनी, एलपीजी कंपनी आ 60टा बैंक स गप भ चुकल अछि। जुलाई स एहि सब ठाम कार्ड क उपयोग भ सकत। एकरा पूरा देश क सर्विस प्रोवाइडर निजी आ सरकारी संस्थान स इंटरलिंक कैल जा रहल अछि। नरेगा आ समाज कल्याण योजना कए सेहो एकरा स जोडल जा रहल अछि।


text:
ओना तऽ फेसबुक सच मे अभिव्यक्तिक स्वतंत्रता आ विचार प्रवाह मे अपन बात सबकेँ निर्भीकताक संग रखबाक मौका दय एकटा नव क्रान्ति आनि देलक अछि, एहि सँ पूर्वो ओर्कुट, याहू, गुगल आदि अनेको सामाजिक संजाल इन्टरनेट केर माध्यम सँ वैचारिक प्रवाहक संग भावना आदान प्रदान करबाक लेल लोक मे एकटा नव प्रेरणाक संचरण कएने छल।
फोटो खिंचेबाक परंपरा ओना तऽ बहुते पुरान छैक, मुदा उपरोक्त स्वतंत्र विचरण मे फोटो सहित पोस्ट करबाक एकटा अलगे महत्त्व छैक। शहरी जीवन हो वा ग्रामीण, सब ठाम लोक अपन स्मृतिकेँ ठोस बनेबाक लेल फोटो सहित वैचारिक तथा भावुकता सँ परिपूर्ण अभिव्यक्ति अपन-अपन आइडी मार्फत दोसर तक पहुँचेबाक कार्य करैत अछि। एहि मे लाइक्स आ कमेन्ट्स केर मात्रा बेसी हो एकरा लेल होड़बाजी सेहो चलैत छैक। फेसबुक जगत् मे सेहो यथार्थ जगत् जेकाँ वर्ग-विभेद स्वाभाविके रूप मे देखय लेल भेटैत छैक। राष्ट्र प्रमुख प्रधानमंत्री सँ लैत नेतृत्ववर्गक एक सँ बढिकय एक व्यक्ति आ आम जनमानस तक केर लोक द्वारा अपन वैचारिक प्रस्तुति लेल सामाजिक संजालक महत्त्व अकाट्य छैक। एहि मे फेसबुक केर लोकप्रियता सबसँ बेसी देखल जाइत छैक, कारण एकरा चलेबाक लेल अनेको तरहक सुविधा (फीचर्स) आदि मौजूद छैक जे साधारण जनमानसक समझ मे सेहो आबि जाइत छैक। केकरो विचार पढला पर नीक लागि गेल तऽ शेयर कय सकैत छी, कोनो तरहक जानकारी अपन मित्रवर्ग वा बेसी सँ बेसी लोक धरि पठेबाक अछि तऽ नाम टैग कय सकैत छी, कोनो तरहक आयोजन आदि करबाक अछि तऽ इवेन्ट पेज बना सकैत छी, अपन कोनो मुहिम संग लोक केँ जोड़ि समाज सेवा वा राष्ट्र सेवा वा कोनो आन्दोलन आदिक संचालन करबाक अछि तऽ समूह मे चैटिंग वा सामूहिक ग्रुप केर निर्माण, पेज निर्माण आदि अनेको तरहक सुविधा फेसबुक पर उपलब्ध भेटैत छैक।
बहुत रास बात सार्थक छैक तऽ कतेको रास निरर्थक कमजोरी सेहो देखल जा रहलैक अछि। फेसबुक पर फोटो अपडेट करबाक लेल कतेको लोक मे फोटो फैशन आ एक्जीविशन पैशन एकटा रोग समान सेहो विकसित भऽ रहलैक अछि। जीविकोपार्जन लेल अत्यावश्यक कार्य सँ विमुखो रहैत लोक फेसबुक स्टेटस पर चमचिकली बनबाक लेल बेहाल देखल जाइछ। दिखाबाक प्रदर्शनी आ मूल्यहीन कटाउझ सेहो देखल जाइछ। कोनो सोशियल काउज केर गंभीरता केँ बिना बुझनहियो लोक ओकरा ततेक फज्झेत करैत छैक जे ओकर यथार्थता कम भऽ जाइत छैक। देखौंसक मात्रा एतेक बढि जाइत छैक जेकरा सीमा मे बान्हब तक संभव नहि भऽ पबैत छैक। खाली फोटो खिंचेबा तक मुद्दाक गंभीरता रहल, बाद बाकी सार्थक परिवर्तन वा क्रान्ति लेल कोनो तरहक वचनबद्धता नहि रहि जायब एहि फैशन आ पैशन रोग केर लक्षण सब समाजक विकास मे बाधक बनि रहलैक अछि। जेन्युनिटी बढेबाक कोनो नियंत्रक मापदण्ड ओतेक कारगर नहि छैक। हलाँकि फोटो रिपोर्ट करब, कोनो एब्युजर केँ ब्लाक करब, हेल्प टीम केँ शिकायत करब, आदि फीचर्स रहितो दुरुपयोग केँ रोकनाय संभव नहि भऽ पबैत छैक।
तथापि, नकारात्मकता सँ बहुत ऊपर सकारात्मकताक रहब वर्तमान समय मे एहि संयंत्र केँ अत्यन्त लोकप्रिय बना रहलैक अछि। एहि सँ मानव संस्कार प्रत्यक्षत: प्रभावित सेहो भऽ रहलैक अछि। जोर हमेशा सार्थकता बढेबा दिशि हेबाक चाही, ई प्रेरणा सहजहि सबकेँ भेटैत छैक। आब संलग्न फोटो जे साभार रूपेश वत्स (भागलपुर) केर वाल सँ लेल गेल अछि, जाहि मे स्वयं रूपेश वत्स केर विचार आ जनमानस केर ध्यानाकर्षण व्यंग्यात्मक शैली मे कैल गेलैक अछि, ओ स्वत: प्रमाणम् परत: प्रमाणम् केँ चरितार्थ करैत छैक। शहर केर महापौर आ संग मे कतेको समर्थक वा कार्यक्रम आयोजक एकटा सामूहिक फोटो खिचा रहलैक अछि, विषय केन्द्र मे पर्यावरणक सुरक्षा प्रति साकांछ रहब छैक, एकटा छोट टा प्लास्टिक मग ६ गोटा मिलिकय पकड़ने छैक आ ताहि मे सँ चुरुक भैर जल गाछक जैड़ मे देल जा रहलैक अछि, पर्यावरणक सुरक्षा लेल ई एकटा वृक्षक रोपनाय शायद पर्यावरणकेँ कोनो तरहक मदति नहि पहुँचा सकैत छैक, मुदा संवाद देबाक लेल ई एकटा साधन बनि गेलैक जे आरो लोक सब एकर देखादेखी अपन-अपन क्षेत्र मे प्रदर्शनकारी स्वाभावो सँ कम सँ कम मानव मूल्य केँ बुझय आ ताहि तरहें आचरण करय।


text:
पटना। बिहार क संग धान क फसल जरूर दगाबाजी करि गेल, मुदा भरोस अछि जे गहूम किसानक दुख कए दूर करत। राज्य मे एहि बेर गहूम क बम्पर पैदावार हेबाकउम्मीद अछि। बेहतर फसल क उम्मीद स किसान क संग-संग सरकार क चेहरा पर सेहो लाली अछि। मुजफ्फरपुर क एकटा किसान रामनरेश कहला, ‘एहि बेर काफी नीक फसल हेबाक उम्मीद अछि। गहूम क बाली दाना स भरपूर अछि।’ सीतामढ़ी जिला क किसान जुगत यादव कहैत छथि, ‘एहि बेर हमरा नीक फसल क उम्मीद अछि। दरअसल, नीक ठंड हेबाक कारण स एहि बेर फसल कए विकसित हेबाक पूरा मौका भेटल। मधुबनी क माधव झा कहला,’बीतल साल क मुकाबला मे एहि बेर त हमरा काफी नीक पैदावार क उम्मीद अछि। संग हि, बाजार मे सेहो एहि समय गहूम क दाम नीक भेट रहल अछि। एहिन् बेर मोट मुनाफा पक्का अछि।’
राज्य सरकार सेहो नीक फसल कए देखिकए काफी खुश अछि। कृषि मंत्री रेणु कुमारी कहलीह, हमरा नीक पैदावार हेबाकउम्मीद अछि। एहि उम्मीद क वजह स हम गहूमक उत्पादन क लक्ष्य सेहो बढ़ा देलहूं अछि। मंत्री कहलथि,’आमतौर पर राज्य मे 39.32 लाख टन गहूम क उत्पादन होइत अछि, मुदा एहि साल हम करीब 57 लाख टन उत्पादन क लक्ष्य रखने छी। सूत्र क मुताबिक गहूम क खेती कए बढ़ावा देबा लेल राज्य सरकार आब गहूम सघनीकरण प्रणाली (एसडब्ल्यूआई) जइसन नव तरीका कए अपनेलक अछि। एहि विधि क वजह स गहूम क खेती मे परंपरागत तरीका क मुकाबला मे आधा लागत अबैत अछि।


text:
पटना। लड़की कए साइकिल देबाक योजना क सफलता कए देखैत राज्य सरकार आब लड़का कए सेहो साइकिल देबाक निर्णय लेलक अछि। राजधानी क गांधी मैदान मे मानव संसाधन विकास विभाग द्वारा आयोजित दू दिवसीय शिक्षा दिवस समारोह क उद्घाटन करैत मुख्यमंत्री नीतीश कुमार कहला जे हाई स्कूल क 5 लाख छात्र कए चालू वित्तीय वर्ष मे साइकिल क लेल दू-दू हजार टका नकद देल जाइत। अभियान क वीडियोग्राफी कराउ जाइत आ गड़बड़ करै वाला कए उलटा लटकाउल जाइत। एहि मौका पर मुख्यमंत्री एकटा परिशिष्ट क लोकार्पण सेहो केलथि।
देश क प्रथम शिक्षा मंत्री मौलाना अबुल कलाम आजाद क जन्मदिवस पर आयोजित शिक्षा दिवस समारोह मे मुख्यमंत्री कहला,’हमार लक्ष्य सबटा बच्चा कए स्कूल पठेनाई अछि। कार्यक्रम क दौरान मुख्यमंत्री रामनगर क समाज सेवी प्रेमा शाह कए 2 लाख क चेक आ प्रशस्ति पत्र द कए सम्मानित केलथि। बिहार गौरव सम्मान स 16टा छात्र कए पुरस्कृत कैल गेल।
मुख्यमंत्री कहला, जहिया हम सत्ता संभालने रही तहिया बिहार मे 25 लाख बच्चा स्कूल स बाहर छल। इ संख्या आब सिमट कए 10 लाख रहि गेल अछि। दक्षता परीक्षा क परिणाम क चर्चा करैत ओ कहला जे किछु लोक हमरा पर अनपढ़ कए शिक्षक बहाल करबाक आरोप लगा रहल छलाह। स्कूल मे पढ़ा रहल शिक्षक कए अपमानित कैल जा रहल छल। मुख्यमंत्री रहि चुकल एकटा नेता त इ सेहो कहैत छलाह जे ओ ज्यों सत्ता एलाह त सब कए नौकरी स निकालि देताह। आब 99.5 प्रतिशत शिक्षक पास करि गेलाह, त उक्त नेता कए कम स कम माफी मांगि लेबाक चाही।
मुख्यमंत्री विभिन्न प्रतियोगिता परीक्षा मे सफलता क परचम लहरा चुकल शिंजनी, धर्मेन्द्र कुमार पांडेय, तपेश्वर सिंह, सुष्मित, रंजना कुमारी, ऋचा सिंह, अमृत जीवन, आनंद गुप्ता, राम मुरारी कुमार, राकेश कुमार, आर्य कुमार दास, गर्विता सिंह, प्रियंका कुमारी, अमूल्य रत्न, नरेन्द्र नाथ झा आ मयंक कुमार कए 30 हजार स 1 लाख टका तक क चेक आ प्रशस्ति पत्र दकए सम्मानित कैलाह। नीतीश कहलथि जे देश भरि मे सब ठाम बिहार क लोक बाजी मार लैत छथि। ओ कहलथि जे बिहारी कोनो बंदरघुड़की स डरै वाला नहि अछि। बिहारी मुंबई सेहो जाइत, पूणा सेहो जायत, हमरा कतहु जाए स कियो नहि रोकि सकैत अछि, इ हमर अधिकार छी। ओ कहला जे बिहार क स्वाभिमान कए जगेबा लेल अगिला साल स बिहार दिवस मनाउल जाइत। एहि दिन सबटा स्कूल मे परिचर्चा आ गोष्ठी आयोजित कैल जाइत। उपमुख्यमंत्री सुशील कुमार मोदी कहला जे कक्षा 1 स 5 क बच्चा मे अखबार क प्रति ललक जगेबा लेल सरकार चल पढ़ कुछ बन नामक अखबार प्रकाशित करत। शिक्षक क काज ओकरा पढि़ कए बच्चा कए सुनेब होयत।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
सोमवार, 28 नवंबर 2011
मायक भूमि बजा रहल अछि
कविता-एक दिन हमहूँ मरब
कविता-पाई
गजल (१), जगदानन्द झा 'मनु'
जिनक सुगँध चहुदिस नभ-थल कए कण-कण में
हमर रोम-रोम में ओ वसल छथि प्राणेश्वरी सुगँधा
सुर केँ श्याम जएना राधाक नटवर मुरली वजैया
ओ छथि समाएल हमर श्वाँस-श्वाँस मे सगरी सुगँ
जिनक निसाँ में रचलहुँ हम सुर-सुगन्धित सुगँधा
ध्यानमें मानमें जिनकर आनमें अर्पित अछि 'सुगँधा'
भूल हुए तँ मानियों जाएब 'मनु' कए सजनी सुगँधा
(सरल वार्णिक बहर, वर्ण-२१)


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 7 दिसंबर 2011
कविता- हम मौन किएक छी ?
हम चुप किएक छी?
निष्ठुर हमर समाज बनल अछि
निराकार सरकार
निर्लज सोनित आताताई
निर्भीक गुंडा राज
हम मौन किएक छी?
हम चुप किएक छी?
परवाशी बैन हम रहब कतेक दिन
दूर - परायब कतेक दिन
हमर समाज हमहि सुधारव
हमर सरकार हमहि बनायब
आताताई गुंडा के आब हमहि सतायब
हम मौन किएक छी?
हम चुप किएक छी?
*** जगदानंद झा 'मनु'
---------------------------
("विदेह" प्रथम मैथिली पाक्षिक ई-पत्रिका,१ नवम्बर २०११,में प्रकाशित)


text:
पानि के हाल तं एहन अछि जे सरकार के कागज पर दर्जनों हैंडपंप गड़ायल मिलि जाएत मुदा लोकेशन पर एको टा नहिं मिलत. नहिं जानि कतs गड़ाएल अछि ओ हैंडपंप सभ. सभ ऊपरे सं ऊपर खा लैत अछि. पानी टंकी सेहो बनल मुदा अकन धरि लोक सभ के ओकर लाभ नहिं मिलि रहल अछि. सरकार तरफ सं बीच मे शौचालय बनय के स्कीम आएल छल. एहन- एहन शौचालय बनल जे मास दिन नहिं टिकल... लोक पहिने जकां अखनो खेते दिस जाएत छथिन्ह.
सड़क के त हाले नहिं पुछुं. पता नहिं चलत जे कतs सड़क अछि आ कतs खद्दा. हमर गाम दरभंगा शहर सं 16 किलोमीटर दूर अछि. दरभंगा सं जयनगर के बीच मेन रोड पर . ई रोड दरभंगा के नेपाल सं जोड़ैत अछि. बीच मे एयरफोर्स स्टेशन सेहो अछि. मुदा रोड के हाल ई जे 16 किलोमीटर जाय मे अहां के डेढ़ सं दु घंटा लगि जाएत. गाम- घर सं बराबर या रोज दरभंगा जाय वाला लोक सभ के त आदत पड़ि गेल छनि. मुदा नवका लोक के त हालत खराब भs जाइ छनि. बस...गाड़ी के सीट के पकड़ने रहय छथिन्ह जे नहिं जाने कखन गाड़ी उलटि जाएत. नेशनल हाइवे जे स्वर्णिम चतुर्भुज के नाम सं बनि रहल अछि... ओ जरूर नीक सं बनि रहल अछि मुदा राज्य सरकार वाला रोड के हाल पहिने जका अछि. नीतीश जी के सरकार सेहो सिर्फ गप्पे पर चलि रहल अछि. हुनकर मंत्रिओं सभ किछ क नहिं रहल छथिन्ह. किछ दिखि नहिं रहल अछि. लोक के जे विकास होइ छै जे दिखबाsको चाही. ई तीन साल मे त हमरा गाम मे कोनो फर्क नहिं बुझाइत अछि... अहांक गाम दिस कि हाल अछि ?


text:
स्वाध्याय लेख
अनुवादः प्रवीण नारायण चौधरी
दान-धर्म
(ब्रह्मलीन स्वामी श्रीदयानन्दजी सरस्वती, भारतधर्म महामण्डल)
धर्मक तीन प्रधान अंग छैक – यज्ञ, तप आ दान। श्रीगीतोपनिषद् मे कहल गेल अछि – ‘यज्ञो दानं तपश्चैव पावनानि मनीषिणाम्’। एहि तीन प्रकार प्रधान धर्मांग सब मे दान-धर्म सब प्रकारक अधिकारी लेल प्रथम व कलियुग मे परम सहायक अछि। भगवान् मनुजी सेहो कहने छथि –
तपः परं कृतयुगे त्रेतायां ज्ञानमुच्यते।
द्वापरे यज्ञमेवाहुर्दानमेकं कलौ युगे॥
सत्ययुग मे तपोधर्म, त्रेतायुग मे ज्ञानधर्म, द्वापर मे यज्ञधर्म आ कलियुग मे केवल दान-धर्म और कलियुग मे केवल दान-धर्म मात्र प्रधान मानल गेल अछि।
अपन चीज-वस्तु केँ अपन सम्बन्ध हंटाकय दोसर केँ दऽ देनाय के नाम ‘दान’ थिक, स्मरण रहय जे दऽ देनाय त सहज छैक, मुदा देल गेल वस्तु सँ अपन सम्बन्ध चित्त सँ हंटा देनाय अत्यन्त कठिक छैक। जे दाता अपन दान कयल गेल वस्तु सँ जतबे चित्त केँ हंटबैत सम्बन्ध केँ छोड़ैत अछि, ओतबे ओकर दान केर गणना उत्तम श्रेणी मे होइत छैक।
दान-धर्म आर धर्म सभक अपेक्षा बहुते सहज व अनायास साध्य अछि; कियैक त यज्ञधर्म आ तपोधर्मक साधनक लेल अत्यन्त शारीरिक परिश्रमक आवश्यकता होइत छैक, मुदा दान-धर्मक निष्पादन केवल अपन वस्तु उठाकय दोसर केँ दऽ देला सँ भऽ जाइत छैक; तेँ ई धर्म सुखसाध्य अछि। दान-धर्म तीन तरहक मानल गेल अछि, यथा – अभयदान, ब्रह्मदान आर अर्थदान। एहि संसाररूपी महाभय सँ जीव केँ बचेबाक लेल जे उपदेश देल जाइत अछि, तेकरा अभयदान कहल गेल छैक।
विद्योन्नतिक अभिप्राय सँ साक्षात् आ परोक्षरूप सँ जे किछु दान कयल जाइत अछि ओकरा ब्रह्मदान कहल गेल अछि। शरीर द्वारा, वचन द्वारा, अर्थादि द्वारा विद्योन्नतिक उद्देश्य सँ जे किछु दान-धर्म कयल जाय, ओकरे ब्रह्मदान कहैत अछि। विद्यालयक स्थापना करब, विद्योन्नतिकारी यन्त्रालयक स्थापना करब, पुस्तक प्रकाशित करब, पुस्तकक प्रणयन करब, पुस्तक दान करब, शास्त्र अध्यापन इत्यादि एहि प्रकारक समस्त कार्य ब्रह्मदान अन्तर्गत बुझल जायत।
धन-ऐश्वर्य आदिक जे दान कयल जाइत अछि, ओकरा अर्थदान कहल गेल अछि। अन्न, वस्त्र, भवन, भूमि, रत्न आदि सब प्रकारक दान केँ अर्थदान कहल जाइत अछि।
ई सब प्रकारक दान गीतोपनिषद् मुताबिक त्रिगुणविचार सँ तीन प्रकारक होइत छैक – १. सात्त्विक, २. राजस आ ३. तामस।
देनाय अपन कर्तव्य आ धर्म छी – एहि विचार सँ जे दान कयल जाइछ आर एहेन व्यक्ति केँ दान कयल जाइछ जे ओहि सँ कोनो तरहक प्रत्युपकार प्राप्ति कोनो सम्भावना नहि हो आर केहेन देश मे दान कयला सँ दानक अधिक फल होयत, केहेन समय मे दान कयला सँ दान अधिक फल होयत तथा केहेन व्यक्ति केँ दान कयला सँ दानक अधिक फल होयत; एहि सब बात केँ विचार करैत सावधानीपूर्वक जे दान कयल जाइछ, ओकरा सात्त्विक दान कहल जाइत छैक। बदला मे प्रत्युपकार केर आशा सँङ फल केर उद्देश्य सँ तथा दैत समय चित्त मे क्लेश पाबिकय जे दान कयल जाइत अछि, ओकरा राजसिक दान कहल जाइत छैक। सात्त्विकदान मे जाहि प्रकारक देश, काल व पात्र केर विचार करबाक बात कहल गेल तेकर विचार बिना रखने जे दान कयल जाय आर दान लेनिहारक जाहि तरहक सम्मान करब उचित अछि, तेहेन सम्मान नहि कय केँ जे दान कयल जाइत अछि आ अवज्ञाक संग जे दान कयल जाइत अछि ओकरा तामसिक दान कहल जाइत छैक।
सात्त्विक दान सँ मुक्ति, राजसिक दान सँ ऐहिक तथा पारलौकिक सुख और तामसिक दान सँ कहियो-कहियो नरकक प्राप्ति सेहो होयबाक सम्भावना रहैत छैक। ताहि लेल दान कयला मात्र सँ पुण्य केर प्राप्ति नहि होइत छैक, एहि मे विचार केर आवश्यकता होइत छैक, विचारपूर्वक कयल गेल दानक फल टा उत्तमरूप सँ भेटि सकैत अछि।
यदि कियो ई प्रश्न करय जे कि एक क्षुद्र वस्तुक प्रदानरूप एक सामान्य कर्म सँ दुर्लभ मुक्तिपद केर प्राप्ति भऽ सकैत अछि? एहेन पूर्वपक्ष केर उत्तर मे सिद्धान्त यैह अछि जे जखन कर्ममीमांसा द्वारा ई सिद्ध छैक जे धर्म मुक्तिप्रद अछि, तखन ईहो निश्चय अछि जे दानरूपी पुण्यकर्म यदि यथावत् वेदानुकूल कयल जाय आर ओ कर्म तीव्रतम हो तऽ अवश्य ओहि धर्म-कार्य द्वारा मुक्ति केर प्राप्ति होयत। जखन धर्म मुक्तिप्रद अछि, तखन धर्मक प्रत्येक अंग सेहो मुक्तिप्रद अछि। जेना अग्नि मे दाहिका शक्ति रहला सँ ओकर अंशभूत क्षुद्र स्फुलिंग मे सेहो दाहिका शक्ति छैक, जेना एक क्षुद्र स्फुलिंग सेहो देश, काल आर सहयोगीक सहायता भेटलापर बड़का-बड़का पदार्थ केँ दग्ध कय सकैत अछि, ओहि तरहें यथार्थ विज्ञानानुकूल दान-धर्म केर साधन द्वारा साधक केँ परम्परा-सम्बन्ध सँ अवश्य टा मुक्ति भेटि सकैत अछि।
जा धरि मनुष्यक अन्तःकरण विषय सब मे आसक्त रहैत अछि, ताबत धरि वृत्ति सब अन्तःकरण केँ प्रतिक्षण चंचल बनेने रहैत अछि आर जखन अन्तःकरणक विषयासक्ति नष्ट भऽ जाइत छैक, ताहि समय सब वृत्ति सब क्षीण भऽ जाइत छैक। वृत्ति सभक विलीन होइते अन्तःकरणक चांचल्य निःशेष नष्ट भऽ जाइत छैक। योगदर्शन सँ ई बात सिद्ध छैक जे यदि चित्तवृत्ति सब केँ निरोध कय देल जाय तँ अन्तःकरणक चंचलता नष्ट होयबाक कारण स्वतः चैतन्यक दर्शन होबय लगैत छैक। पूज्यपाद महर्षि पतंजलि जी कहलनि अछि –
‘योगश्चित्तवृत्तिनिरोधः’, ‘तदा द्रष्टुः स्वरूपेऽस्थानम्।’
आब विचार करबाक बात ई अछि जे जाहि कोनो मनुष्यक अन्तःकरण कोनो विषय मे अत्यन्त आसक्त रहय आर ओहि आसक्तिक कारण वृत्ति सब अन्तःकरण केँ आलोडित कय केँ चंचल बना रहल हो तखन ओ मनुष्य जँ साहस कय केँ ओहि विषय सँ अपन चित्त केर आसक्ति एकदम हंटाकय ओहि विषय केँ त्यागि दियए, त कि वृत्ति सभक निरोध भऽ गेला सँ अन्तःकरणक स्थिरता नहि भऽ सकैछ? आर कि स्थिर अन्तःकरण मे चैतन्य केर दर्शन दुर्लभ अछि? और जखन चैतन्यक दर्शन भऽ गेल तऽ कि मुक्ति मे कोनो असैर रहि गेल? कदापि नहि। यैह कारण ई विज्ञान सँ सिद्ध भेल जे पहिने कहल गेल सात्त्विक दान केर विज्ञानक अनुसार यदि कियो दाता अपन ओहि पदार्थ केर दान करय, जाहि पदार्थ मे ओकर आसक्ति अछि, तऽ दानधर्म द्वारा मुक्ति प्राप्ति होयब अवश्य सम्भव अछि, परन्तु ई निश्चय अछि जे केवल सात्त्विक दान टा मुक्ति केर कारण भऽ सकैत अछि। देश-काल-पात्र केर विचार सँ सात्त्विक दान द्वारा दाताक अन्तःकरण मे दिन-प्रतिदिन कनेक-मनेक सत्त्वगुण अवश्य बढैत जायत आ क्रमशः निष्काम भाव ओ सत्त्वगुण केर विशेष बढि गेला सँ ओ दाता मुक्तिक नजदीक पहुँचि जायत।
दानक विलक्षणता ई छैक जे मनुष्य जँ एकान्त मे बैसिकय सात्त्विक भाव सँ कोनो समय कोनो उत्तम आ योग्य पात्र केँ एको पाय दान करैत अछि त ओकर गणना सात्त्विक दान मे भऽ सकैत छैक आर एहि प्रकारक दान दाता केँ मुक्तिपद प्राप्त करा सकैत अछि। जँ मुक्तिक प्राप्ति करब बिल्कुल असम्भव होय त ओहि सँ ऐहिक व पारलौकिक शान्ति-सुख केर प्राप्ति भऽ सकैत छैक। सात्त्विक वृत्ति सँ एक पैसा अथवा एक मुट्ठी अन्न आदिक दान सेहो क्रमशः दाताक मुक्तिक कारण भऽ सकैत छैक आर क्रमशः ओकर बुद्धि केँ शुद्ध करैत दाता केँ मुक्ति-भूमि मे पहुँचा दैत छैक; मुदा राजसिक वृत्ति सँ दान कयल गेल करोड़ों रुपया सँ सेहो मुक्ति नहि भेटि सकैत अछि। एहि द्वारा ई स्वतः सिद्ध अछि जे दानधर्म श्रद्धामूलक थिक। शुद्धभाव द्वारा दान करय मे दानक शक्ति असाधारणरूप सँ बढि जाइत छैक। भाव केर द्वारा मात्र एक छोट दान के सेहो अनन्त फल भऽ सकैत छैक आर यदि भाव ठीक नहि हो तऽ महान् दानक फल सेहो अत्यन्त सामान्य टा होइत छैक।
पूर्वविज्ञानानुसार ई सिद्ध भऽ चुकल अछि जे कोन तरह सँ दान-धर्म द्वारा साधक केँ मुक्तिपद केर प्राप्ति भऽ सकैत छैक आर ईहो सिद्ध भऽ चुकल अछि जे मात्र दान-धर्म केर साधन टा सँ कोन तरहक चित्तवृत्तिनिरोध भऽ कय साधक समाधि-भूमि मे पहुँचैत अछि। दान जखन धर्महि थिक तखन उक्त धर्म द्वारा धर्म केर अन्तिम फल मुक्तिपद अवश्य टा प्राप्त होयत। पहिनहि कहल गेल अछि जे अग्निक एक स्फुलिंग (लुत्ती) यदि देश, काल आ पदार्थक सहायता प्राप्त कय लैत अछि त ओ स्फुलिंग क्रमशः महान शक्ति केँ धारण कय केँ प्रलयाग्निक रूप मे परिणत भऽ कय एहि पृथिवी केँ दग्ध कय सकैत अछि। जाहि तरहें अग्निक स्फुलिंग सेहो अग्निये थिक, ताहि तरहें दान-धर्म सेहो धर्मे थिक आर ओहि मे धर्मक पूर्ण शक्ति विद्यमान अछि।
आब ई प्रश्न उठि सकैत छैक जे दान-धर्म द्वारा अभ्युदय करैत स्वर्ग आ निःश्रेयस्कर मुक्ति तँ प्राप्त भऽ सकैत अछि; मुदा दानक द्वारा विरूद्ध फल नरक केना प्राप्त होइत अछि? एहि पूर्वपक्ष केर उत्तर मे सिद्धान्त यैह अछि कि जखन दान मे पूर्णशक्ति विद्यमान छैक त वैह शक्ति ऊर्ध्वगामिनी भेला सँ अभ्युदय आ निःश्रेयस फल दैत अछि आर वैह शक्ति अधोगामिनी भेला सँ नरकरूपी फल सेहो दय सकैत अछि। सात्त्विक दान सँ निःश्रेयस आ राजसिक दान सँ पारलौकिक आ ऐहलौकिक अभ्युदयक प्राप्ति होइत अछि, ई दुनू दान भय-रहित आ उन्नतिप्रद अछि। साधक एहि दुनूक द्वारा यथाधिकार आध्यात्मिक उन्नति अवश्य प्राप्त करैत अछि, मुदा तामसिक दान द्वारा दाता केँ कहियो-कहियो केवल ऐहलौकिक अभ्युदयक प्राप्त होइत छैक आर कहियो-कहियो नरकक प्राप्ति सेहो भऽ सकैत छैक। उदाहरणार्थ बुझि सकैत छी जे जँ कोनो दाताक देश, काल, पात्र विचाररहित प्रमादयुक्त तामसिक दान सँ धन प्राप्त करैते कियो मनुष्य घोरतर प्रबल पापानुष्ठान करय मे प्रवृत्त रहय त ई निश्चय अछि जे परम्परा-सम्बन्ध सँ सहायक भेलाक कारण ओ तामसिक दाता सेहो ओहि पापीक कयल गेल पापकर्मक किछु अंश केर भागी अवश्य बनत। एहि एक सामान्य उदाहरण सँ एहि विज्ञान केँ बुझय मे सुगमता भऽ सकैत अछि, एहि मे सन्देह नहि। यैह लेल अत्रिसंहिता मे लिखल अछि –
नास्ति दानात्परं मित्रमिहलोके परत्र च।
अपात्रे किन्तु यद्दत्तं दहत्यासप्तमं कुलम्॥
अर्थात् इहलोक आ परलोक मे दान केर समान परममित्र आर कियो नहि अछि, किन्तु अपात्र मे देल दान सात पुरुषपर्यन्त दुःखदायी होइत अछि। तेँ दान-धर्मक साधक केँ सदैव तीन गुण केर दान सभक तीनू लक्षण केँ स्मरण मे राखिकय दान करब उचित अछि आर संगहि ईहो स्मरण राखब उचित अछि जे जेकरा पास यथेष्ट धन अछि, ओ व्यक्ति यदि कृपणता और नीचताक कारण दान नहि करय त परलोक मे ओकरा नरक आ जन्मान्तर मे दरिद्र होबय पड़त, एहि मे कोनो टा सन्देह नहि अछि। प्रत्येक क्रियाक प्रतिक्रिया अवश्य भेल करैत अछि, तेँ कृपण केँ नरक आ दरिद्रता अवश्य टा भोगय पड़त, ई विज्ञान मीमांसादर्शन द्वारा एनाहू सिद्ध कयल गेल अछि कि कर्म केर क्रिया आ प्रतिक्रिया विज्ञान मुताबिक जाहि मनुष्यक पास जे पदार्थ अछि तेकरा ओ व्यक्ति यदि अपव्यवहार करय त जन्मान्तर मे ओहि व्यक्ति केँ ओहि पदार्थक अभाव रहत। एहि रीतिपर यदि धनवान् व्यक्ति धनक अपव्यवहार करय त ओहो जन्मान्तर मे दरिद्र होयत। सिद्धान्त यैह अछि जे कृपण मनुष्य आर धन-अपव्यवहारकारी दुनू व्यक्ति केँ परलोक मे नरक भोगय पड़त आर जन्मान्तर दरिद्र होबय पड़त।
चाहे पुस्तक, विद्यालय, अन्नसत्र, छात्रनिवास, विश्वविद्यालय, पुस्तकालय, यन्त्रालय आदि कोनो तरहक ब्रह्मदान-सम्बन्धी दान हुए अथवा अन्न, वस्त्र, भूमि, धन, रत्न आदि कोनो प्रकारक अर्थदान-सम्बन्धी दान हुए – सब दान देश, काल, पात्र केर विचारपूर्वक होयब उचित अछि। केना देश मे दान करबाक चाही, कोन देश मे उक्त प्रकारक दान केर अभाव अछि, कोन देश मे उक्त प्रकारक दान कयला सँ बेसी फल केर प्राप्त भऽ सकैत अछि, कोन देश मे दान कयला सँ ईश्वरक आज्ञाक पालन मे विशेष सुविधा होयत, कोन देश मे दान कयला सँ अधिसंख्यक जीव केर कल्याण भऽ सकैत अछि इत्यादि विषय सब पर विचार कयला सँ देशक विचार ठीक-ठीक भऽ सकैत अछि। एहि तरहें कोन काल (समय) मे दान करब उचित अछि, कोन काल मे उक्त प्रकारक दानक अभाव अछि, कोन काल मे उक्त प्रकारक दान कयला सँ बेसी फल केर प्राप्त भऽ सकैत छैक, कोन काल मे दान कयला सँ ईश्वरक आज्ञाक पालन मे विशेष सुविधा होयत, कोन काल मे दान कयला सँ अधिसंख्यक जीव केर कल्याण भऽ सकैत अछि इत्यादि विषय सब पर निश्चय कय दान कयला सँ उन्नत दान भऽ सकैत अछि। एहि रीति सँ पात्रक सेहो विचार होयब उचित अछि। केहेन पात्र केँ दान करब उचित अछि, केहेन पात्र मे उक्त प्रकारक अभाव अछि, कोन पात्र मे उक्त प्रकारक दान कयला सँ अधिक फल केर प्राप्ति भऽ सकैत अछि, कोन पात्र मे दान कयला सँ ईश्वरक आज्ञाक पालन मे विशेष सुविधा भेटि सकैत अछि, कोन पात्र मे दान कयला सँ अधिसंख्यक जीव केर कल्याण भऽ सकैत अछि इत्यादि विषय सब पर नीक जेकाँ विचारिकय दान कयला सँ दान-धर्मक साधन ठीक-ठीक भऽ सकैत अछि। अतः श्रीगीतोपनिषद्-कथित त्रिविध-दानक रहस्य केँ पूर्णरीति सँ बुझिकय तथा देश, काल आ पात्र केर विचार कय केँ दान-धर्मक साधन कयला सँ मनुष्य मात्र अभ्युदय आर निःश्रेयसक अधिकारी होयत, अन्यथा नहि।
व्याससंहिता मे कहल गेल अछि –
ऊषरे वापितं बीजं भिन्नभाण्डेषु गोदुहम्।
हुतं भस्मनि हव्यश्च मूर्खे दानमशाश्वतम्॥
जाहि प्रकार ऊषर भूमि मे रोपल गेल बिया (बीज), भग्नपात्र मे स्थित दूध (दुग्ध) आ भस्म मे हवन कयल गेल घृत निष्फल होइत अछि, तहिना मूर्ख केँ देल गेल दान निष्फल भेल करैत अछि। कियैक कि मूर्ख दान करबाक पात्र नहि छी, तेँ ओकरा देल गेल दान निष्फल कहल गेल अछि। ताहि लेल देश, काल आ पात्र केँ बिना विचार कएने दान कयला सँ नीक नहि करब होइछ; कियैक तँ एहेन देश, काल, पात्र केर विचार सँ रहित भऽ कय दान कयला सँ स्वजाति आ स्वदेश केँ कोनो टा लाभ नहि पहुँचैत अछि आर नहिये अपनो कोनो धर्मोन्नति होइत अछि। एहेन दान सर्वथा निष्फल टा होइत अछि। भारतवासी जा धरि सात्त्विक दान करबाक अभ्यास नहि करता, ताबत धरि भारतक उन्नति होयब बहुतहि कठिन अछि, अपितु एहि लेल आशा सेहो नहि कयल जा सकैत अछि। आइयो आन देशक अपेक्षा भारतवर्ष मे बहुते बेसी दान कयल जाइत अछि, मुदा तामसिक दान केर मात्रा बहुत अधिक बढि गेल अछि, यैह कारण भारत दिन-दिन दुःखी होइत गिरैत जा रहल अछि। एहि लेल भारतहितैषी लोकनिक एहि समय देश, काल आर पात्र केर विचार कय केँ मात्र दान करब मुख्य कर्तव्य थिक।
(स्वाध्याय केर ई लेख सब हमरा-अहाँ केँ अपन जीवन लेल सद्मार्ग देखबैत अछि। ई पढि-बुझि अपन-अपन जीवन मे सब कियो अनुकरण करबाक चेष्टा जरूर करब।)


text:
किसलय कृष्ण, सहरसा। जुन १४, २०१५. मैथिली जिन्दाबाद!!
मैथिली तथा हिन्दीक सुप्रसिद्ध साहित्यकार स्व. राजकमल चौधरीक ४९म पुण्यतिथि एहि बेर पहिने सँ बेसी भव्यताक संग मनाओल जयबाक समाचार अछि। एक तरफ १९ जुन केँ सहरसा मे भव्य समारोहक आयोजन करैत विभिन्न चरण मे दिन भरिक कार्यक्रम आयोजन कैल गेल अछि जाहि मे विशिष्ट अतिथि नेपाल व भारत सँ भाग लेता तऽ दोसर दिशि एहि दिन भारतक राजधानी दिल्ली मे ‘राजकमल चौधरी रचनावली’ ( 8 खण्ड मे ) डा. देवशंकर नवीन केर सम्पादन मे प्रकाशित रचनाक विमोचन साहित्य अकादमी सभागार, दिल्ली मे प्रख्यात आलोचक नामवर सिंह केर अध्यक्षता मे आयोजन कैल जायत। एहि विमोचन समारोहक विशिष्ट अतिथि इतिहासकार डी. एन. झा तथा मुख्य वक्ता मैनेजर पाण्डेय केर अतिरिक्त मृदुला गर्ग, मनीषा पाण्डेय आदि सहभागी बनता। तहिना एहि कार्यक्रम मे विशेष सान्निध्य स्व. राजकमल केर एकमात्र सुपुत्र आ स्वयं एक प्रखर कवि नीलमाधव चौधरी केर रहत।
एहि समारोह मे विशेष रूप सँ भाग लेबाक लेल महिषी तथा बनगाँव सँ क्रमश: अमित आनन्द आ अभिमन्यु खाँ आ महिषी डट ओआरजी केर संस्थापक अमित चौधरी मैथिली जिन्दाबाद केँ जानकारी दैत स्व. राजकमल चौधरीक स्मृति मे भिन्न-भिन्न साहित्यिक गोष्ठी आयोजन पर खुशी जतबैत आगामी समय मे गामहु मे एहि दिवस केँ विशेष रूप सँ मनायल जयबाक समाचार देलनि। स्व. राजकमल चौधरीक लेखन शैली आ लेखनी सँ समाज मे व्याप्त दाकियानूसी विचारधाराक कठोर विरोध आइयो ओतबे प्रासंगिक अछि, श्री आनन्द कहलनि। सहरसा केर आयोजन लेल एकटा विशेष फेसबुक पेज निर्माण द्वारा बेसी सँ बेसी लोक केँ सहभागिता प्रति जिज्ञासा प्रकट करैत कार्यक्रम सफलतापूर्वक संपन्न हो से शुभकामना प्रकट केलनि।


text: पटना। राज्य सरकार प्रखंड पशु चिकित्सक क खाली पद कए भरबाक लेल आवश्यक प्रक्रिया शुरू करि देलक अछि। अगिला पन्द्रह दिन क अन्दर सूबा मे 346 टा पशु चिकित्सक प्रखंड मे नियुक्त करि देल जाएत। एकरा अलावा 225 टा पशु चिकित्सक कए नियुक्ति क प्रक्रिया सेहो अंतिम चरण मे अछि। इ गप पशुपालन मंत्री राम नारायण मंडल बिहार पशु चिकित्सा संघ क तरफ स आयोजित संगोष्ठी मे कहलथि। ओ कहला जे सूबे मे पशुपालन कए बढ़ेवा देबाक लेल सरकार क तरफ स कईटा कार्यक्रम चलाउल जा रहल अछि। पशुपालक क समस्या कए दूर करबाक लेल पशु चिकित्सक पशुपालक क द्वार कार्यक्रम चलाउल गेल। एहि स राज्य क अधिकांश पशुपालक क समस्या कए दूर करबाक प्रयास कएल गेल। सूबे क पशुपालक क बीच हरा चारा क बीज वितरित कएल गेल अछि। ओ पशु चिकित्सक कए चेतबैत कहलथि जे अगर कोनो पशु चिकित्सक चिकित्सालय स फरार पाउल गेल त हुनकर खैर नहि रहल। पशु चिकित्सक ईमानदारी स अपन कर्तव्य क पालन करै, सरकार हुनका आवश्यक सुविधा प्रदान करबाक लेल तत्पर अछि। एहि मौका पर किसान आयोग क पूर्व सदस्य डॉ. अलाउद्दीन अहमद कहलथि जे पशु चिकित्सक सूबा मे दूध उत्पादन बढ़ेबा पर विशेष ध्यान दिए। देश मे प्रतिव्यक्ति दूध क उत्पादन सबस कम बिहार मे भ रहल अछि। इ हमर लेल गंभीर चिंता क विषय अछि।


text:
नई दिल्ली। बिहार कए भले देश क सबस पिछड़ल राज्यक कतार मे राखि बीमारू राज्यक लीडर कहबाक आदत भ चुकल अछि, मुदा ताजा आंकड़ा बता रहल अछि जे आब आदत बदलबाक समय आबि चुकल अछि। वर्ष 2005-06 स 2007-08 क दौरान देश क औसत विकास दर 9.4 प्रतिशत क मुकाबले एहि राज्य क औसत विकास दर 10.5 प्रतिशत रहल। योजना एवं संसदीय कार्य राज्य मंत्री वी नारायणसामी नरेश गुजराल आ एनके सिंह क सवाल क लिखित जवाब मे राज्यसभा मे इ ताजा आंकड़ा प्रस्तुत केलथि।
बेशक, बिहार जे सुतल छल, ओ ठार भ न केवल चलि रहल अछि, बल्कि दौर रहल अछि, मुदा बाट ततबा लंबा अछि, जे विकसित राज्यक कतार मे एबा लेल बहुत किदु करब एखन बाकी अछि। ओ प्रदेश जाहि ठाम सपना कए मारि देल गेल छल, आगू बढ़बाक ललक पैदा करब आ फेर ओकरा दौरा देब एकटा चुनौती अछि। उम्मीद करबाक चाही जे बदलल बिहार एक दिन जीतल बिहार बनि भारत मे विकसित राज्यक कतार मे ठार भ सकत।
मुख्यमंत्री एहि सपना कए साकार करबा लेल सामुदायिक प्रयासक आह्वïान करैत रहला अछि। प्रदेश क विकास दर 10.02 प्रतिशत एहि आह्वïानक नतीजा छी। एकरा लेल कोनो एक व्यक्ति, पार्टी या संस्था कए जिम्मेदार नहि मानि सकैत छी। सामुहिक प्रयासक नतीजा अछि जे बिहार राष्ट्रीय औसत स आगू अछि। एतबा जरूर जे इ शासन क प्रयास क सफलता क गारंटी सन अछि। समय क संग बहुत किछु बदलल देखा सेहो रहल अछि। बिहार क विकास क उछाल क आतुरता कए जीएबाक लेल देश-विदेश मे बैसल प्रवासी बिहारी आ केंद्र सरकारक मंत्री आ अधिकारीक अपेक्षित सहयोग जरूरी अछि। इ गप कई बेर विभिन्न मंच स कहल जा चुकल अछि जे बिहार क विकासक बिना देश क संतुलित विकास असंभव अछि। एहि सच्चाई पर ईमानदारी स केंद्र मे बैसल नौकरशाह आ मंत्री कए डेग उठेबाक चाही।
इ कटु सत्य अछि जे बिहार, प्रारंभ स उपेक्षित रहल अछि। स्वतंत्र भारत मे एकरा आंतरिक उपनिवेश बनाकए रखल गेल। बिहारक लोहा आ मजदूर स पंजाब मे साइकिल बनैत रहल। बिहार आइ विकास क लेल मचलि रहल अछि, त ओकर वास्तविक हक भेटबाक चाही।
विकास क मसला पर राजनीति नहि हेबाक चाही। एहि मोर्चा पर सब नेता एकजुट भ एकटा बिहारी क दायित्व निभा बिहारक कर्ज चुकता करथि। प्रदेश मे क्षमता क कमी नहि अछि। आवश्यकता बस लायक मौका क अछि। एकरा मुहैया कराएब, सब जिम्मेदार पक्ष अपन प्राथमिकता मानथि। दिल्ली मे एकटा सशक्त बिहार लाबी बनए, जे हित क पुरजोर सुरक्षा करए। बिहार स जीत कए गेलाक बाद शरद यादव महिला विधेयक पर जरूर जहर खेबाक एलान करथि, मुदा एक शब्द मधेपुरा रेल कारखानाक शीघ्र निर्माण लेल सेहो मुंह स निकलबाक चाही। लालू आ नीतीशक अलाबा जे नेता छथि हुनका मे बिहारियत अभाव एखनो देखा रहल अछि।


text:
जनकपुर, 4 अगस्त 2022। मैथिली जिन्दाबाद।
संस्कृति मन्त्रीके सझिया ज्ञापनपत्र प्रेषित
जनकपुरधाममे स्थापित सरकारी निकाय ‘ विद्यापति पुरस्कार कोष ‘ के कार्यविधिविपरीत भेल कामकाजक विरोध करैत मैथिली साहित्यकार सभाक अगुआइमे काल्हि केन्द्रीय संस्कृति मन्त्रीके सझिया ज्ञापनपत्र पठाओल गेल अछि। ज्ञापनपत्रमे कोषमे दस वर्षक भीतर भेल सम्पूर्ण गडबडीक छानबीनक लेल उच्च स्तरीय छानबीन समितिक गठन, कार्यविधिविपरीत नियुक्त भेल पदाधिकारीसभक नियुक्ति बदर, कार्यविधिविपरीत घोषित पुरस्कारसभक निर्णय संशोधन, आ. ब. २०६८/०६९ सँ हालधरिक कोषक ले. प. प्रतिवेदनक प्रतिलिपि आ विभाजित कला – संस्कृति पुरस्कारके साबिकबमोजिम कायम करबाक माङ पेश कएल गेल अछि । उक्त ज्ञापनपत्र विद्यापति पुरस्कार कोषक अध्यक्ष, संस्कृति मन्त्रालयक सचिव आ प्रधानमन्त्री कार्यालयसमेतके बोधार्थ कएल गेल अछि।
धनुषा जिल्लाक प्रमुख जिल्ला अधिकारीमार्फत पठाओल गेल ओहि पत्रमे मैथिली साहित्यकार सभाक सभापाल प्रेम विदेह ललन, कार्यपाल अरविन्द कुमार यादव, मिथिला नाट्यकला परिषद्क अध्यक्ष परमेश झा, मधेश प्रदेश चलचित्र बोर्डक सदस्य वैद्यनाथ पटेल, मैथिली चलचित्र कलाकार संघक अध्यक्ष कमल मण्डल, रंगवाटिका नेपालक अध्यक्ष उपेन्द्र भगत नागवंशी आ अन्तर्राष्ट्रिय मैथिली परिषद्क उपाध्यक्ष राजेश्वर नेपालीक हस्ताक्षर रहल अछि। ज्ञापनपत्र देबए गेल प्रतिनिधि मण्डलमे सभाक सभापाल प्रेम विदेह ललन, कार्यपाल अरविन्द कुमार यादव आ मिथिला नाट्यकला परिषद्क महासचिव शैलेन्द्र मल्लिक छलाह।


text:
मैथिल साम्प्रदायिक दुर्गापूजा हवन विधि
नवमी दिन श्री दुर्गासप्तशतीक नौ अथवा दश आवृत्ति समाप्त कए हवन करी।
एहि सम्बन्धमे विद्यापति दुर्गाभक्तितरङ्गिणी मे लिखैत छथि जे अपन शाखाक अनुसार अर्थात् वाजसनेयी अथवा छन्दोगक परम्पराक अनुसार अग्निस्थापन करी। ब्रह्माक वरण कए आधार होम आ आज्यभाग होम कए जयन्ती मङ्गला काली इत्यादि मन्त्रसँ 108 आहुति दी।
जयन्ती मङ्गला काली भद्रकाली कपालिनी। दुर्गा क्षमा शिवा धात्री स्वधा स्वाहा नमोऽस्तु ते।
(एतय अनदेसी पाठक कारणें बहुतो गोटे कें “स्वाहा स्वधा नमोऽस्तु ते” पढबाक हिस्सक लागि गेल छनि। मुदा मैथिल सोचथु जे ओ विद्यापतिक देल पाठ मानताह अथवा अनकर? )
अग्निस्थापना-
विद्यापतिक अनुसार विधानपूर्वक अग्निस्थापना करी। जेना उपनयनमे अग्निस्थापनाक विधान कएल गेल अछि, ओही पद्धतिक अनुसरण करी।
साकल्य-निर्माण-
(पहिल विकल्प) 1. तिल 2. अरबा चाउर 3. जौ (यव), 4 शर्क्करा (शक्कर)। तिलक आधा चाउर, तकर आधा जौ मिलाबी। जौ के आधा शक्कर दियैक आ सभटा मिलाए जतेक हेतैक ओकर आधा घृत मिलाबी।
साकल्य-निर्माण-
(दोसर विकल्प) पायस (खीर) मे घी, मधु आ तिल मिला कए 108 बेर हवन करी। खीरसँ हवन करबामे ई ध्यान राखी जे ओही मण्डपमे शुद्धतापूर्वक खीर बनाओल गेल हो। एक ठाम बनाकए ओकरा ऊघि मण्डपमे लए जाए ओहिसँ हवन अनुचित थीक। खीर सिद्धान्न थीक तें बटियारी लगबैत (बाट नीपैत अथवा पवित्र कए पानि छीटैत) ओकरा हवन स्थान धरि लए जेबाक चाही।
हवनक मन्त्र-
सप्तशतीक दश आवृत्ति कए ओकर प्रत्येक मन्त्रसँ हवनक परम्परा सेहो रहल अछि।
दुर्गासप्तशतीक कोन कोन मन्त्रसँ हवन नहि होइत अछि?
दुर्गासप्तशतीक चारिम अध्यायक “शूलेन पाहि नो देवि” सँ तैरस्मान् रक्ष सर्वतः धरि कुल चारि मन्त्रसँ हवन नहि होइत अछि।
एगारहम अध्याय मे “सर्वस्वरूपे सर्वेशे” सँ “चण्डिके त्वां नता वयम्” धरि पाँच मन्त्रसँ हवन नै करी।
ई कवच मन्त्र कहबैत अछि, एहिसँ नवो मन्त्रसँ आहुति वर्जित अछि। दूनू ठाम मन्त्रक पाठ कए ओतेक संख्या मे “दुर्गे दुर्गे रक्षिणि स्वाहा” एहि मन्त्र सँ आहुति दी।
हवन मन्त्रक दोसर विकल्प
दोसर विकल्प अछि जे “जयन्ती मंगला काली” इत्यादि मन्त्रसँ 108 आहुति दी। विद्यापति एकर उल्लेख केने छथि।
इएह विधान बंगालक परम्परामे रघुनन्दन सेहो दुर्गार्चन मे कएने छथि। हुनक ई दुर्गार्चन पद्धति हुनक ग्रन्थ स्मृतितत्त्वमे प्रकाशित अछि। ओ विशेष रूपसँ लिखैत छथि जे एहि हवनमे वलद नामक अग्निक आवाहन करी। हाथक बारह पोरसँ अथवा काँच धात्रीक माला बनाए ओहिसँ गनि कए बेलपात सहित तिल (अर्थात् साकल्य) सँ दैवतीर्थ सँ उत्तान हाथें हवन करी।
हवनक मन्त्रक रूपमे विद्यापतिए जकाँ ओहो जयन्ती मङ्गला काली इत्यादि मन्त्रक उल्लेख कएने छथि। अतएव एहि मन्त्रसँ हवन प्राचीन कालमे व्यापक क्षेत्रमे होइत छल से जानी।
विद्यापति आ रघुनन्दनक मतें अग्निस्थापन सविधि करी अर्थात् ब्रह्मवरण, कुशकण्डिका, प्रणीतापात्र, प्रोक्षिणी पात्रक स्थापना सेहो करी। अपन शाखाक उपनयन पद्धतिक अग्निस्थापना विधिक अनुसरण करी।
मुदा एक व्यक्ति द्वारा कएल गेल संक्षिप्त होममे संक्षिप्त अग्निस्थापन आगम विधिसँ कए हवन कएल जा सकैत अछि।
जँ सामूहिक रूपसँ विशेष होम हो आ जतए एक सँ अधिक व्यक्ति हवन कएनिहार होथि, आहुतिक संख्या 1000 सँ अधिक हो ओतए वैदिक विधिसँ अग्निस्थापन करबाक चाही।


text:
सिमा
सिमा नेपालक मध्य पश्चिमाञ्चल विकास क्षेत्रक भेरी अञ्चल, जाजरकोट जिलामे अवस्थित एक गाउँ विकास समिति छी ।[२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार सिमाक जनसङ्ख्या ५,२७५ अछि । जाहिमे ९३९ घरमूली अछि । ई स्थानक सन् २०११ मे भेल नेपालक जनगणना अनुसार पुरुषक सङ्ख्या २,४७४ आ महिलाक सङ्ख्या २,८०१ रहल अछि ।[१]
सन्दर्भ सामग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "जाजरकोट जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
पटना। 16 फरवरी। बिहार मे चैल रहल इंटरमीडिएट परीक्षा के दोसर दिन कदाचार मे लिप्त 204 विद्यार्थि सभके परीक्षा से निष्कासित क' देल गेलैन्ह। बिहार विद्यालय परीक्षा समिति (बीएसईबी) द्वारा जारी विज्ञप्ति केर अनुसार 204 विद्यार्थि सभके परीक्षा से निष्कासित करबाक अलावा अरवल आर गया जिला मे तीन विद्यार्थि के दोसरक परीक्षा दैत गिरफ्तार कायल गेलैन्ह। परीक्षा से निष्कासित काय गेल विद्यार्थि सभमे सबसे बेसी 28 भोजपुर जिला मे, 20 जहानाबाद मे आर 16 पटना जिला मे शामिल अछि।
बिहार मे इंटरमीडिएट के बरख 2016 के परीक्षा मे टॉपर्स घोटाला से प्रदेश के भेल फजीहत के देखैत बीएसईबी अध्यक्ष आनंद किशोर केर समक्ष निष्पक्ष आ कदाचारमुक्त परीक्षाक आयोजन एक बड़का चुनौती अछि आर ओ लगातार स्वयं विभिन्न परीक्षा केंद्र सभपर जे परीक्षार्थि सभक तलाशी ल' रहल छैथ।
आगामी 25 फरवरी धरी चलै बला इंटरमीडिएट परीक्षा मे कुल 12 लाख 61 हजार 793 परीक्षार्थी शामिल भेल छैथ, जाहि क' सुचारू रूप से संपन्न करेबाक लेल 1275 केंद्र बनाओल गेल अछि आर भारी संख्या मे सुरक्षा बल केर तैनाती कायल गेल अछि। पिछला बरख एहि परीक्षा मे 11 लाख 58 हजार परीक्षार्थी शामिल भेल छल।


text:
आखिर चलल गरीब रथ
आखिर कई बेर छह -पांच भेलाह के बाद एहि बेर गरीब रथ चलि पड़ल. रेल मंत्री लालू प्रसाद यादव जी जयनगर मे जयनगर-निजामुद्दीन गरीब रथ ट्रेन संख्या 2569 के झंडा दिखा रवाना कएलखिन्ह. एहि अवसर पर केन्द्रीय गृह राज्य मंत्री शकील अहमद रेलमंत्री के मखाना केर माला आओर मिथिला पेंटिंग दs स्वागत कएलखिन्ह. समारोह मे केन्द्रीय मानव संसाधन विकास मंत्री मो. अली अशरफ फातमी आओर सांसद देवेन्द्र यादव सेहो मौजूद छलाह. गरीब रथ शुरू मे सप्ताह मे दु दिन चलत. जयनगर सं ई सोम आओर शुक्र दिन जखन कि निजामुद्दीन दिल्ली सं मंगल आओर शनि दिन चलत. एहि ट्रेन सोलहों डिब्बा एसी अछि. गरीब रथ जयनगर सं 12.10 मे खुलि 14.20 मे दरभंगा पहुंचत. दरभंगा मे पांच मिनट रुकला के बाद 14.25 मे खुलत आओर 1900 बजे पटना पहुंचत. फेर पटना सं सवा सात बजे खुलला के बाद अगिला दिन भोर मे 08.40 मे हजरत निजामुद्दीन स्टेशन दिल्ली पहुंचत. जखन कि निजामुद्दीन सं 1650 सांझ मे खुलि भोर मे 0600 बजे पटना पहुंचत. पन्द्रह मिनट पटना मे रुकला केर बाद सवा छह बजे एहिठाम सं खुलत आ 1105 बजे दरभंगा पहुंचत. दरभंगा सं 1110 मे खुलि 1330 मे जयनगर पहुंचत. अखन जयनगर सं पटना तक ई ट्रेन विशेष गाड़ी के रूप मे चलत. मिथिला के लोक के बड़ दिन सं एहि गाड़ी के इंतजार छल. एकरा नहिं शुरू भेला सं लोक के जेना छटपट्टी जकां लगि गेल छलन्हि. आब एहि ट्रेन सं लोक के बड़ सुविधा होएत.


text:
नव मैथिली पोथीः बहुवचन
लेखकः डा. तारानन्द वियोगी
आगामी मैथिली लिटरेचर फेस्टिवल – पटना मे फरबरी मास मे डा. तारानन्द वियोगीक ई नव पोथी ‘बहुवचन’ उपलब्ध होयबाक जानकारी करबैत डा. वियोगी फेसबुक स्टेटस मार्फत निम्न जानकारी सेहो करौलनि अछि।
“आलोचनाक ई किताब मैथिली लिटरेचर फेस्टिवल (12-14 फरबरी) मे स्टाल पर उपलब्ध रहत। विषय नवजागरण, अद्यतन विमर्श-सहित। संदर्भ आधुनिक मैथिली साहित्य। निष्कर्ष मैथिली साहित्य कें बढ़बाक चाही, निरंतर बढ़बाक चाही। मैथिली साहित्य कें जं अहां गंभीरता सं बुझबाक लेल उत्सुक होइ, तं ई किताब अहांक लेल अछि।”
डा. तारानन्द वियोगी द्वारा पूर्वहु मे अनेकानेक रचना सब प्रकाशित कैल जा चुकल अछि। मैथिली भाषा आर साहित्य केँ डा. वियोगी समान अनेकों स्वयंसेवी सपुत केर सौभाग्य प्राप्त छन्हि, यैह मूल बात भेल जे बिना राज्य केर समुचित संरक्षणहु केँ ई भाषा नित्य अपन नव उपलब्धि हासिल करैत आगाँ बढि रहल अछि। मैथिली जिन्दाबाद तऽ कृति बनेनहिये संभव छैक। डा. वियोगी केँ एहि नव पोथीक सफलता लेल हार्दिक बधाई!


text:
नारायण मधुशाला, लहान, सिरहा। नवम्बर २९, २०१५. मैथिली जिन्दाबाद!!
काल्हि शनि दिन लहानक पशुपती आदर्श उ. मा. वि. केर प्रांगण मे सम्पन्न मिथिला स्टुडेन्ट युनियन नेपालक पहिल बैसार बहुत उत्साहपूर्ण रहल । विदित हो जे नेपालक मिथिला क्षेत्रक विद्यार्थी संगठन केर रूप मे कार्यरत मिथिला स्टुडेन्ट युनियन मिथिला क्षेत्रक विभिन्न भाग मे भाषा, संस्कृति व मूल पहिचान केर बचेबाक लेल संघर्षपूर्ण कार्य करैत आबि रहल अछि। एहि युनियन केर स्थापना मैथिली भाषा व मिथिला संस्कृति प्रेमी युवा लोकनिक नेतृत्व मे कैल गेल अछि।
काल्हि संपन्न प्रथम बैसारक अध्यक्षता मैथिलीक युवा कवि दिनेश रसिया केलनि। तहिना मैथिलीक चर्चित कवि अर्जुन प्रसाद गुप्ता ‘दर्दिला’ केर विशिष्ट उपस्थिति रहल छल।
मैथिली भाषाक अन्य स्रष्टा तथा युवा छात्र समूह मे तेजु मैथिल, रितेश मैथिल, हृदय नारायण, गायत्री सिंहा, सृजना गजमेर, अमरेश महतो, अनिल महतो, रामदेब यादब, नारायण मधुशाला, गजेन्द्र गजुर आ नरेश बर्बरीया सहभागी छलाह ।
एहि बैसार मे मैथिली भाषा आर संस्कृति केर विकास व संरक्षण करबाक उद्देश्य सँ छोट-छोट जागृतिमूलक कार्यक्रम सभ आयोजन करैत रहबाक नियार कैल गेल । अहिबेरक नियार अनुसार मदरल्याड स्कूलमे “हम आ हमर पहिचान” शिर्षक पर वक्तृत्वकला आयोजन कएल जेबाक निर्णय लेल गेल।


text:
मूल-भारोपीय भाषासमूह या फिरू आदिम-हिन्द-यूरोपीय भाषा (आ॰हि॰यू॰), जेकरा अंग्रेजी भाषा मँ प्रोटो-इंडो-यूरोपियन भाषा (रोमन लिपि मँ: Proto-Indo-European) भी कहलौ जाबै छै, भाषावैज्ञानिक द्वारा पूरे हिन्द-यूरोपीय भाषा-परिवार क सब्भे भाषा सिनी क एकमात्र प्राचीन जननी भाषा मानलौ जाबै छै। मानलौ जाबै छै की एकरा प्राचीन काल मँ मूल-भारोपीय लोग बोलै छेलै, किंतु इ भाषा हजार बरस पूर्व ही पूर्ण रूप सँ लुप्त होय चुकलौ छेलै। ढेरी सिनी हिन्द-यूरोपीय भाषा सिनी केरौ सजातीय शब्द क एक-दोसरा क तुलना केरौ बाद भाषावैज्ञानिक न हैय लुप्त भाषा क पुनर्निर्माण करलौ छै, जेकरा सँ एकरौ शब्द क अनुमान लगैलौ जाबै सकै छै।
भाषावैज्ञानिक अनुमान लगाबै छै की आदिम-हिन्द-यूरोपीय भाषा लगभग 3700 ई॰पू॰ तक बोललौ जाबै छेलै आरो फिरू ओकरौ विभिन्न भाषा सिनी मँ खंडन होबै लागलै। हैय तिथि केरौ बारे मँ विद्वान मँ हजार बरस हिन्नअ-हुन्नअ तक त परस्पर मतभेद छेलै। हैय बातो प ढेरी अवधारणा सिनी छै की हैय भाषा क बोलै बला कहाँ रहै छेलै, लेकिन ढेरी सिनी पश्चिमी विद्वान् कुरगन अवधारणा मँ विश्वास राखै छै। कुरगन अवधारणा केरौ अनुसार हैय भाषा क बोलै बला मूल-भारोपीय लोग पूर्वी यूरोप आरो पश्चिमी एशिया केरौ कुछु हिस्सा मँ फैललौ पोंटिक-कैस्पियाई स्टेपी केरौ क्षेत्र मँ रहै छेलै। आधुनिक युग मँ विलियम जोन्स पहलौ विद्वान् छेलै जे प्राचीन संस्कृत भाषा, प्राचीन यूनानी भाषा, प्राचीन फारसी भाषा आरो लैटिन भाषा सिनी मँ समानता सिनी क देखी क इ दावा किरलौ छेलै की इ सभ एक्केगो मूल-भारोपीय भाषासमूह सँ उपजलौ भाषा सिनी छेकै। 20मां शताब्दी केरौ शुरुआत तक भाषावैज्ञानीक केरौ परिश्रम सँ मूल-भारोपीय भाषासमूह या आदिम-हिन्द-यूरोपीय (आ॰हि॰यू॰) भाषा क चित्रण अच्छ-खासा करलौ जाबै चुकलौ छेलै, जेकरा मँ छोटौ-मोटौ सुधार लगातार होतैं रहै छै।
एकरो देखौEdit
बाहरी कड़ीEdit
- स्वदेश हिंद-ईरानी मूल शब्दावली शब्दौ क सूची (विक्षनरी सँ स्वदेश सूची सिनी क परिशिष्ट)
- भारोपीय संस्कृति क विश्वकोश (1997)
- टेक्सास विश्वविद्यालय केरौ भाषाई अनुसंधान केंद्र मँ: ऑनलाइन पुस्तकौ क सूची, भारोपीय लेक्सिकॉन
- मूल-भारोपीय लेक्सिकॉन हेलसिंकी विश्वविद्यालय मँ, आधुनिक भाषा विभाग, विश्व संस्कृति विभाग, भारत-यूरोपीय अध्ययन
- भारोपीय व्याकरण, सिंटैक्स आरो व्युत्पत्ति शब्दकोश
- भारोपीय लेक्सिकल कॉग्नेसी डेटाबेस
- ग्लोटोथेक - प्राचीन भारोपीय व्याकरण ऑनलाइन, प्राचीन भारोपीय भाषासमूह प वीडियो व्याख्यान क एगो ऑनलाइन संग्रह